text:
Mohola
Peakanyo
Sešupo
Mokgwa wa peakanyo
Go thekga Batho Pele
Mohola wa Leswao la Setšhaba
Leswao la Setšhaba, goba leswao la mmušo, ke leswaopono la godimodimo la Mmušo.
Leswao la Setšhaba ke karolokgolo ya setempe (Seal), seo ka setlwaedi se tsebegago bjalo ka leswao la godimodimo la Mmušo. Mo sengwalweng se sengwe le se sengwe go gatišitšwe setempe, ka ge se se hlaloša gore sengwalwa seo se dumeletšwe ke Mopresidente wa Afrika Borwa.
Leswao la Setšhaba la Afrika Borwa le hlomilwe ka Letšatši la Tokologo, 27 Aprele 2000. Phethošo e lebišitšwe go go bontšha diphethogo tša demokrase Afrika Borwa le lerato la naga le leswa.
Peakanyo ya Leswao la Setšhaba
Leswao la Setšhaba le bopsa ke dikarolwana tše di latelanago tšeo di rulagantšwego go ya ka sidiko sa sebopego sa lee seo si beilwego godimo ga tše dingwe.
Sebopego sa ka tlase sa selee se emela dielemente tša motheo
Elemente ya pele ke moeno, ka sekasediko se setalamorogo. Go felletša sekasediko seo go na le manaka a tlou a mabedi ao a beakantšwego gabotse ka go lebellišwa godimo. Ka gare ga sebopego sa selee seo se bopilwego ke manaka a tlou go na le ditsebjana tše pedi tša korong tše di beakantšwego gabotse, tšeo di bopago freime ya kotse ya gauta.
Sebopego sa kotse se šupile moropa, gomme se na le diswantšho tše pedi tša batho go tšwa mekgabotlapeng ya MaKhoisane. Diswantšho tše di bonala di lebellane gomme di kopanetše go dumedišana.
Ka godimo ga kotse go na le lerumo le molamo, tšeo di beakantšwego ka tsela ya go putlagana. Dielemente tše di rulagantšwe gabotse gore šedi e lebišwe go kotse le gore di feleletše sebopego sa selee sa ka tlase ga motheo.
Sebopego sa selee sa go hlatloga
Ka godimo ga sebopego sa selee sa motheo go bonala bogare bja Leswao la Setšhaba, e lego letšoba la protea. Dipetala tša letšoba leo la protea di beakantšwe ka patrone ya khutlotharo tšeo di gopotšago motho ka mešomo ya diatla ya SeAfrika.
Tlhame e beilwe ka godimo ga protea gomme letšoba le bonala mo sefegeng sa mogolodi. Nonyana ye, e lego mogolodi, e eme gomme mafofa a yona a phurulogile ka boemo bja go bontšha gore nonyana ye e a namelela. Mafofa a moswananoši a hlogong ya tlhame a bopile kgare godimo ga hlogo ya nonyana ye.
Letšatši le le hlabago ka godimo ka bogomapono le beilwe gare ga mafofa a tlhame gomme le feleletša sebopego sa selee se se hlatlogago.
Kopanyo ya sebopego sa selee sa ka godimo le sa ka fase di momagana go bopa morero wo o sa kgaotšwego, gomme momagano ya dielemente tša motheo e bopa moakanyetšo wa go ikgetha. Le ge go le bjalo, ga e lahlegelwe ke boemo bja go se šuthe, krabiti le bokgaufsi tše di nyakwago ke Leswao la Setšhaba.
Dišupo tša Leswao la Setšhaba
Sebopego sa selee sa motheo
Moeno
Moeno ke - !ke e: /xarra //ke, wo o ngwadilwego ka leleme la Khoisan la setšhaba sa /Xam, gomme wona o ra gore: batho ba ba fapanego ba kopane. Moeno o lebišitšwe go maitekelo a motho yo mongwe le yo mongwe a go kopanya kgopolo le tiro. Ge re lebeletše setšhaba ka moka, moeno o bolela gore se swanetše go kopana le go ba le ponelo e tee le boikgantšho bjalo ka setšhaba – kopano ka gare phapano.
Kwagatšo ya: !ke e: /xarra //ke:
Makala a korong
A emetše go kgona go belega, kgolo le tlhabollo ya bokgoni, phepo ya batho le karolo ya temo ya ya mabu.
Manaka a tlou
Ditlou di emetše bohlale, maatla, maitshwaro le go hloka magomo.
Kotse
Se na le dikarolo tše pedi: boitšebišo le go iphemela ga semoya. E na le leswao le le kgolo la setšhaba sa rona.
Dibopego tša batho
Di tšwa go dibopego tša lebje la Linton, leo e lego mohlala wo o tsebjago lefase ka bophara wa botaki bja Afrika Borwa, leo ka nako ye le lego go Misiamo wa Afrika Borwa go la Cape Town. Batho ba maKhoisan bao e lego bona ba phetšego pele, Afrika Borwa ba re fa bohlatse bja botho le bohwa bja rena bjalo ka batho ba Afrika Borwa. Diswantšho di bontšhwa o kare go a dumedišanwa, gomme se se bontšha kopano. Se gape se emela le mathomo a tlhabollo ya motho gore a be le ponelo ya go ba moagi le gore re batho ka moka ga rena.
Lerumo le molamo
Ke maswao a boitšhireletšo le taolo - gape di emela le maoto a maatla a mogolodi. Lerumo le molamo di robaditšwe, gomme se se bontšha khutšo.
Sebopego sa selee sa go hlatloga
Protea
Ke sešupo sa bobotse bja naga ya gešo le kgolo ya bokgoni bja rena bjalo ka setšhaba ka go latela Tsošološo ya Afrika – gape e bontšha kgolo yeo e feletšego ya tšeo di tšwago mabung gomme di nošetšwa go tšwa godimo. Mebala ye e tsebegago kudu ya Afrika e balafaditšwe mo letšobeng – botalamorogo, gauta, bohubedu le boso.
Tlhame
Bjale ka ge e bontšhwa e fofa – se se bontšha setlamorago sa kgolo le lebelo. Ke nonyane ye maatla yeo maoto a yona a bontšhwago bjalo ka lerumo le molamo – e tloga e bontšha gabotse gore tlhame ikemišeditše go sepela e nyakana le dinoga gomme se se bontšha go itšhireletša kgahlanong le manaba. Ke morongwa go tšwa godimo gomme o tliša ditšhogofatšo lefaseng, gomme se se bontšha gore ke kemedi ya bogolo bja semoya. Maphego a yona ao a bulegilego a bontšha gore setšhaba sa gešo se a tlhatloga, mola gape e re fa le tšhireletšo.
Letšatši le le tlhabago
Le emela go kganya le bobotse. Le bontšha tshepo ya tswalo leswa, go kgona go nagana, tsebo, kahlolo ye botse le go nyaka go tšwelela. Ke kemedi ya fao bophelo bo tšwago gona, ya seetša le go felela ga motho.
Sebopego seo se feletšego sa Leswao la Setšhaba, se bontšha sediko sa sebopego sa lee sa ka tlase se kopanywa le sa ka godimo gomme se se bontšha go hloka magomo. Tsela ye e kopanyago karolo ya ka tlase ya sekorolo, ka go latela tsela ya manaka a tlou, le mothalo wo letšatši le tšwelelago ka godimo ga wona, di dira sebopego sa lee seo tlhame e tšwelelago go sona. Se se emela tswalo leswa ya setšhaba sa rena sa bagale.
Mokgwa wa peakanyo
Kgoro ya Botaki, Khaltšhara, Saense le Tegnolotši e ile ya dira kgopelo ya dikgopolo mabapi le Leswao la Setšhaba le leswa go tšwa go setšhaba, mo ngwageng wa 1999. Ka go latela ditshwayo go tšwa go setšhaba gammogo le Kabinete go ile gwa ngwalwa taelo. Ba Ditirelo tša Mmušo tša Dikgokagano le Tshedimošo (GCIS) ba ile ba bonana le Design South Africa – e lego mokgatlo wo o emelago diajensi tša barulaganyi – gore o fe taelo go barulaganyi ba maemo a godimo ba lesome ka gare ga naga. Go ile gwa kgethwa barulaganyi ba bararo gomme thulaganyo ya Mna. Iaan Bekker e ile ya amogela ke Kabinete gore e be yona ya Leswao la Setšhaba. Mna. Bekker ke Modaerektoro wa khampani yeo e bitšwago FCB Group gomme yena o šetše a rulagantšhitše maswao a mantšhi a mekgatlo ya poraefete le ya setšhaba.
Leswao la Setšhaba le hlohleletša kgopolo ya Batho Pele
Batho Pele ke mmolelo wa Sesotho wo o thaopago bodirela mmušo gore bo tla direla batho ka moka ba Afrika Borwa. Ditheo tša Batho Pele ke tšona tšeo Leswao la Setšhaba le leswa le itshetlegilego go tsona. Ka la 1 Oktoboro 1997, bodirela mmušo bo ile bja thoma ka lesolo la Batho Pele leo le bego le lebišitšwe go kaonafatšo ya kabelo ya ditirelo go batho.
Batho Pele ke go ithaopa go ditšo le tšhomelo ya go:
- rerišana ka mehla ka ga khwaliti ya ditirelo tšeo di fiwago
- bea seemo sa tirelo mabapi le boleng bja ditirelo tše di fiwago
- dira gore batho ba kgone go fihlela ditirelo gagolo bao peleng ba bego ba phaetšwe thoko
- netefatša hlompho ka go latela seemo seo se beilwego mabapi le go swara badiriši ba ditirelo
- fa tshedimošo ye kaone mabapi le ditirelo gore badiriši ba be le tshedimošo ya maleba
- hlohleletša go šomela pepeneneng mabapi le gore ditirelo tše diswa di fiwa bjang
- phošolla go palelwa le diphošo gore mathata a rarollwe ka tsela ya maleba
- dira gore tirelo e lekane le tšhelete gore badiriši ba bone gore motšhelo wa bona o šomišwa ka tsela ya maleba.
Batho Pele Batho Pele e lebane le go fediša mekgwatšhomo ya go senya nako le ditlabelwa yeo e bego e se ya hlamelwa go nepiša pele dinyakwa tša batho. E lebane gape le go kgonthiša gore peakanyetšo ya matlotlo a Tirelo ya Setšhaba e sepelelana le dinyakwa tša setšhaba.
Bontši bja dikaonafalo tše setšhaba se ratago go di bona gabo bitše selo, bjalo ka: sefahlego sa go myemyela, go thuša batho ka tlhompho, go ba le botshepegi ge o fana ka tshedimošo le go kgopela tshwarelo ge dilo di sa sepele gabotse. Dilo tše ga di nyake ditlabelwa tša tlaleletšo – di no nyaka fela go fetoša maitshwaro.
Go kaonafatša kabo ya ditirelo go lebane le go nyalelanya se sengwe le se sengwe le dikokwane tša “tirelo ya bareki”. Go tsenywa tirišong ga Batho Pele ga se tiragalo ye e ka phethwago ka nako e tee. Ke selo se se tšwelago pele ka mehla gomme se tlo tšwela pele lebaka la mengwagangwaga, gomme go tla ba le kaonafalo ge nako e tšwela pele.
Re swanetše go šoma mmogo gore re netefatša gore bjalo ka mmušo le batho, re dira gore ditheo tša Batho Pele di kgonege go setšhaba seo se šomelago bophelo bjo bokaone. (Polelo ka Mopresidente Thabo Mbeki nakong ya ge go hlongwa Leswao la Setšhaba , go la Kwaggafontein, Bloemfontein, ka 27 Aprele 2000).
Compiled by: Government Communication and Information System (GCIS), April 2000


c: text/html

text:
Phetogo ye Kgolo: goba Lebaka leo mmele o sepelago o eme
Sepedi
Mathabo Masilela
Kgale kgale batho ba be ba sepela ka maoto le matsogo, go swana le diphoofolo tše dingwe tša maoto a mane. Batho ba be ba sepela ka go phakiša go feta mebutla, dinkwe, le ditšhukudu. Maoto le matsogo a bona a be a batemelane kudu go feta ditho tše dingwe tša mmele: di ena le dijoine tša go sepelelana: magetla le matheka; dijabana le dikhuru; dikgokgoilane, maoto le matsogo ka moka di na le menwana ye mehlano, manala mo menwaneng ka moka. Diatla le dinao le tšona di be di le ka mokgwa woo. Matšatšing auweng monwana wa leoto o be o tshwana le wa letsogo.
Maoto le matsogo a be ba bitšana batswala.A be ba thušana go kuka mmele go go iša go gongwe le go gongwe o nyakago; a o iša mmarakeng; mabenkeleng; fase le godimo; ditlhareng le dithabeng,go gongwe le go gongwe mo go hlokegago gore go tsamaiwe. Le ka meetseng, a be a somišana gore mmele o phaphamale godimo ga meetse goba o ruthe ka gare ga ona. A be ba hlomphana ebile a thušana mo botswalleng bja ona ka tsela ya temokrasi. A be ba kgona le go adimana le ditho tše dingwe, go swana le molomo gore o fane ka lentšu, tsebe gore e kwe, nko gore e dupelele, mahlo gore a bontšhe tsela.
Mešito le merethetho yeo maoto le matsogo a bego a e dira ka tumelelano e ile ya dira gore ditho tše dingwe tša mmele di be le lehufa. Ditho tše dingwe tša thoma go lebelela batswala ba bona, maoto le matsogo e le ba ba kgethegilego le goba ba bohlale ka leihlo le lehubidu. Lehufa la ba fahla mme ba palelwa ke go bona gore maoto le matsogo ke bona ba ba sepedišago mafelong a mantšhi. Ba thoma go loga maano a go senyeletša maoto le matsogo. Leleme le ile la humana maano go bjoko la be la a thoma ka potlako. Leleme le ile la thoma go nagana, la ipotšisa dipotšišo tša go se fele mabapi le maatla ao maoto le matsogo a nago le ona. Ke mang a nang le maatla a go fetiša a mangwe mo gare ga maoto le matsogo, leleme la tšwela pele ka go ipotšisa le sa fetše. Batswala ba babedi bao ba senke ba tshwenywa ke gore ditho tše dingwe tša mmele di dira eng goba di ka kgona go dira eng, bjale ba adima lentšu go tšwa go molomo ba thoma go pepenka gore nna ke a go phala mola o mongwe a re nna ke botsana go feta wena. Se se thomileng e le metlae sa fetoga ka pejana goba phadišano gare ga maoto le matsogo, matsogo a re ona a na le menwana ye mesese ye metelele ye mebotse a kaela menwana ya maoto ka gore ke e mekoto e mekopana. Menwana ya maoto ya e phetisetša ka gore yona ga e bolawe ke tlala go swana le batswala ba yona ba metsetserepana. Se se tweletše pele matšatši a mantšhinyana, sa phuhlamiša go berekišana gola ga bona. Mafelelong ba fetša ka gore ke mang a nang le maatla a mantšhi , ba tshwanelwa ke gore ba boele go ditho tše dingwe gore di ba thušhe go rarolla taba ye.
Leleme ke lona le tlileng le kakanyo ya gore go be le phadišano. Mogopolo o mobotse, ka moka ditho tša dumellana le leleme. “Efeela, phadišano ya eng”, ba ipotšisa. Ba bangwe ba akanya gore go lwewe papadi ya go lwa ka maoto le matsogo, wrestling. Ba bangwe bare go lwewe ka marumo, mola ba bangwe ba akantše gore go ralokwe papadi ya chess efeela kakanyo ye nngwe le yenngwe ya beelwa ka thoko ka gore e tlo ba boima goba e ka se ahlolege ka go lekana ka ge ditho di sa swane. Leleme la leka gape, ka morago ga gore le tšee kakanyo go bjoko, ye kakanyo e be e le boleta. Setho se sengwe le se sengwe se tla tla le thaloko ya sona ya go phadišana. Maoto le matsogo ba dumela.
Phadišano e be e le lebaleng mo gare ga sethokgwa kgauswi le noka. Ditho ka moka di be di ikemišeditše. Mahlo a lebeletše kgole le kgauswi go sekolla sethokgwa mola ditsebe tšona di ile tša itsikitla gore di kwe gabotse modungwana o mongwe le o mongwe mo magareng ga bona;dinko tša itukula gore di kgone go dupelela monkgwana o mongwe le o mongwe wo eleng gore ga se o bone ke mahlo goba ditsebe ga se di okwe, mola leleme le be le emetše go goelela ge go ka ba le kotsi.
Moya wa kitimela dikhutlong tše nne tša sethokgwa o ba botša ditaba ka potlako, wa fetša wa ya ka meetseng le moyeng. Diphoofolo tša maoto a mane e bile tšona tša mathomo tša go fihla diphadišanong, tše dikgolo tša gona di tshwere makala a matala a mahlare go bontšha gore di tlile ka khutšo. E be e le ditlou, mapogo, ditau, ditšhukudu, diphiri, dinkwe , dithutlwa le dikamela di tlile ka mebalabala, dikgomo tša manaka a matelele, dinare tša manaka a mannyane , mebutla le magotlo. Diphoofolo tša ka meetseng, ke ra tšona dikubu, dikwena le dihlapi tša emiša dihlogo ka meetseng tša tlogela mmele ka gare ga noka. Tša maoto a mabedi tšona, dinonyane, diphikoko le dikgaka tša bethantšha maphego ka lethabo, tša letša melodi godimo ga dihlare. Ditsentsere tša lla di sa fetše, diokgo, diboko le megokolodi tša gogoba ka dimpa mo fase le mo dihlareng. Leobu lona la tsena le iketlile ka setu, mola mogaditswane ona wa tsena o kitima, o namela o fologa mo le mola o sa iketle. Dikgabo, ditšhwene, le dikorila ya ba tšona di fofa lekala ka lekala. Dithlare ka sekgweng tša tšea ke moyana go la ka nngele le go la ka go ja, go fihlela di ema thwi ka go latelana. Molomo wa bula phadisano ka koša:
Re dira se gore re thabe
Re dira se gore re thabe
Re dira se gore re thabe
Ka gore ka moka ga rena
Re tšwa felo go tee
Matsogo le maoto ba ikana gore ba tla amogela ditlamorago gabotse ,ntle le ngongorego,goba diboikhoto goba go straeka ,goba go šoma gannyane.
Matsogo a tlile ka phadišano ya mathomo: ba foša kotana mo fase. Leoto la nngele goba la go ja, goba ka bobedi,ba tshwanetše gore ba tope kotana mo fase ba e fošetše pele. Maoto a mabedi a dumeletšwe go šomišana, ba ka nna ba ahla ahla maano a go foša kotana ge phadišano e ntše e kgatlampana,goba ba roma menwana,ka o tee ka o tee goba ka moka ka nako e tee, ka mokgwa o mongwe le o mongwe,tabakgolo ke go kgona go dira se ba tshwanetše go se dira. Maoto a e tšeere kotana, ba e phethola; ba e kgarametša; ba leka mahlajana ka moka empa ba palelwa ke go e topa botse gore ba e foše :ge e le go e kgarametša gona ,ba jo kgona go e ragela pejana ga bona. Menwana ya matsogo ge ba bona gore maoto a a palelwa ya kgopela lentšu go tšwa go molomo ba ipolaya ka ditshego . Bahlohli, matsogo, ba tsatsanka o ka re ba ko diphadišanong tša bommasebotsana , ba bontšha bosesane bja bona, ka mekgwana mekgwana ba tšea kotana yela ba e fosetša kgole kgole ka sethokgweng, ba kgahlisa babogedi ba bona. Matsogo a tšwela pele go bontšha bokgoni bjo bongwe: ba ntšha maswikana a mannyane ka mo mohlabeng wo o bego o le ka gare ga seketlelwana sa raese, ba lokela tlhale mo naleteng , ba loga maano a gore dikgonye tša boima a di rwalwe ka tsela ya bobeebe, ba betla marumo ba a fosetša kgole kgole , dilo tše eleng gore menwana ya maoto e ka se tsoge e lorile go di dira.
Maoto a batho a jo itulela kgojana a duma bokgoni le botaki bja batswala ba bona ba basesane. Babogedi ba phaphatha matsogo a bona ka legoa le legolo, mme seo sa kwatiša maoto go feta tekano. Eupša ba be ba setšhwe ba ineela: le ge ba be ba bonala ba swabile,menwana ya bona e be e thala thala didikodiko mo mabung ,ba leka go humana tsela ya go fenya hlodišano ye.
Mafelelong ya ba nako ya gore maoto le menwana ya ona e be yona e fanago ka tlhohlo. Ya bona,ba re e bobeebe. Matsogo a tshwanetše gore a kuke mmele ka moka go tloga mathomong a sedikodiko go fihla mafelelong a sona. Menwana ya maoto ya jo bona e le phadišano ya go se re selo ya botlaela. “Re tla ba bontsha” matsogo le menwana ya bona ba ipotša. Mmele o ile wa phethogela godimo wa ithekga ka diatla tše di be di itshwareletše fase, mahlo a le kgauswi le mabu a sa kgone go bona botse ,lerole la tsena ka dinkong la di ethimudiša,maoto le menwana ya ona ya kadiela moyeng, ”maoto moyeng”, ba goelela ka dikoša.
Maoto moyeng
Ga gona mathata
Maoto godimo
Latelang maoto
A re fofeng moyeng ka moka
Efeela ditho ka moka di be di tsitsinketše matsogo le diatla. Ditho tšeo di bego di bontšha bokgoni bjo bogolo metsotsong ye mehlano ya go feta, di be di palelwa le ke go sweta. Megatonyana e mmalwa, diatla tša lla gore di kwa bohloko,matsogo a thoma go tatamela , mmele wa wela fase. Matsogo le menwana ya ona a ile ba ikhutšanyana pele ba leka gape. Nakong ye ba ile ba phatlalatša menwana gore ba kgone go ikakatlela gabotse mo fase feela ya ba menwana ya megogorupa feela e kgonang go taologa. Ba leka go phethola mmele ba dira dikhatwheels feela ba se dumelelwe ka ge ba tla be ba somiša le maoto. Bjale e be e le nako ya menwana ya maoto ya go tshega, ba adima mantšu a makoto, a makgwakgwa go tšwa go molomo gore ba se ke ba tshega go tshwana le menwana ya matsogo ka bosesenyane. Matsogo le diatla ge ba ekwa setshego sa menwana ya maoto, ba leka gape go kuka mmele. Ga se nke ba gate le ye tee kgato. Ba ile ba lapa mme ba lahlela toulo. Maoto a ile a ikgantšha ka go tsatsanka mo lebaleng, a kitima a eya godimo le fase,a fofela godimo, a fofa ka botelele ntle le go wiša mmele le ga tee. Babogedi ka moka ba gatanka fase ka lethabo le kamogelo. Matsogo a emiša diatla a leka go lwantšha phadišano ye ya ditho a lebala gore ke ona a thomileng taba ye go tloga le mathomong.
Efeela ka moka ga bona , le bona babogedi, ba lemoga se sengwe sa go makatša ka matsogo; megogorupa ye e bego e taologilego ge matsogo a be a leka go kuka mmele, e ile ya kgaogana le menwana ye mengwe. Maoto le ditho the dingwe di be di sa tšwela pele ka setshego ge di bona selo se sengwe gape sa go makatša ; ntle le gore go kgaogana ga megogorupa go dira gore matsogo a se ke a soma gabotse , megogorupa yona e ile ya kgona go kgomarela, ya ba le maatla a go itshwarelela gabotse . Ke eng se? Ka gare ga bogole gwa ba le maatla a popego?
Poledišano gare ga ditho gore di dumellane ka mofenyi e bile ya matšatsi a mahlano, nomoro ya menwana ya leoto goba letsogo le letee. Tša tšea taba ye ba e lebelela ka mahlokoreng ka moka mme ba palelwa ke go humana mothopasefoka, setho se sengwe le se sengwe se šomile gabotse go hlodišano yeo se e filwego gomme ga gona yo a kgonnego ka ntle ga o mongwe. Gwa tla taba ya sefilosofi: “e le gore mmele ke eng”, ba ipotšiša, ba lemoga gore mmele ke bona ge ba kopane;ba a tsenelana. Setho se sengwe le se sengwe se tshwanetše go soma botse gore tše dingwe di šome gabotse .
Efeela gore ba thibele diphadišano tša go tshwana le tše gore di se ke tša ba gona ka moso, ditho ka moka tša dumellana gore, mmele o tla sepela o eme thwi,maoto a le mo fase, matsogo a le godimo mo moyeng. Mmele o ile wa thabela tumellano ya bona empa o tla dumella bana gore ba tsamaye ka matsogo le maoto gore ba se ke ba lebala tlholego ya bona. Ka morago ga moo ba abelana mediro: maoto a tla iša mmele gohle mo o nyakago go ya gona efeela ge ba fihlile, matsogo a tla dira modiro o o nyakegago,a tshwara tše di nyakago go tshwara, a rwala tše di tshwanetšego go rwala. Ge maoto a dira modiro o mogolo wa go rwala mmele, matsogo a tla taologa a tšea dilo tše di lego kgole goba godimo, a somiša bokgoni go šoma ,a netefatša gore dijo di ya ka molomong. Molomo ona, aowa meno a ona a tla sohla dijo tšeo matsogo a dilokelago ka go ona mme a di romela ka dimpeng. Dimpa tšona di tla gamola bobotse ba go tšwa dijong wa bo tšhollela ka mo mokerong wa dijo mo e leng gore di tla phatlalatšwa ditšhikeng tša mmele. Ka morago ga moo, dimpa di tlo tšea tšeo mmele o sa di šomišego wa di iša ka ntlwaneng goba ka fase ga mabu moo e tla bago manyora a go godiša dihlare tša go refa dienywa tše dibose. Matsogo ke ona a tlogo kga dienywa tše ge di butšwitše, a dilokela ka molomong gore di jewe. Agaa ke sona sedikodiko sa bophelo.
Dipapadi le tša boithabišo le tšona ba di kgaogantšha ka tshwanelo: go opela, go tshega le go bolela tša fiwa molomo;go kitima le go raloka papadi ya maoto tša fiwa maoto; mola dipapadi tša base-bolo le basket-bolo di leseditšwe matsogo, feela maoto a tla thuša ka go kitima. Mo go kitimeng ga diatletiki, maoto a be a tshwere lebala ka bo ona. Mošomo ka moka ge o abelane wa dira gore mmele wa motho e be motshene wo o sa palelwego ke selo, ba fenya diphoofolo ka moka go fihla go poo ya go di feta ka moka.
Eupša ditho tša mmele tša lemoga gore tumellano ye ba fihlilego go yona e ka nna ya tlisa mathata le dintwa ko pele. Go ba ga hlogo ko godimo go ka nna gwa e dira gore e nagane gore e phala maoto ao a gatankago lefase goba ya nagana gore yona ke poo, mme ditho the dingwe di šomela yona. Ba gatelela gore ge go etla tabeng ya maatla le maemo,ditho ka moka di a lekana. Go netefatša se, ditho tša dira bonnete ba gore bohloko le bobose bjo setho se se tee se bokwago,ditho ka moka tša mmele di a bokwa le tšona. Tša lemoša molomo gore ge o bolela o hlokomele gore o se ke wa re “se ke saka se goba setho sa ka sela”, o netefatše gore o bolela ka mmele ka moka e sego ka setho se se ikemetšego se le tee.
Ditho tša opela tša re:
Mo mmeleng wa rena
ga ona molata
Mo mmeleng wa rena
ga ona molata
re a hlankelana
Rena ka borena
re a hlankelana
Rena ka borena
re a hlankelana
leleme ke lentsu la rena
ntshware lenna ke go tshware
re aga mmele wo o phelago
ntshware lenna ke go tshware
re aga mmele wo o phelago
bobotse le kgokagano
mmogo re a šoma
Gore re be le mmele wo o phelago
mmogo re šomela
mmele wo o phelago
kopano ya rena ke maatla.
Ye e bile košakgolo ye e bitšwago Mmeleohle. Mmele o sa e opela le lehono le, ke yona e kgaogantshago batho le diphoofolo,gobane tšona di ganne phetogokgolo. Le ge di bone se se diregilego, diphoofolo tša maoto a mane di ganne go tsenela taba ye ya phetogo. Di be di tena ke taba ya go opela. Go ya ka bona molomo ke wa go ja e seng wa go opela. Diphoofolo tšona tša ithomela mokgatlo wa paballo ya tša tlhago, mme tša gana go fetola mekgwa ya bona ya go phela.
Ge batho ba bona ka mo ditho di šumišanago ka gona ,le bona ba kgona go phedišana botse; empa ge ba bona mmele le hlogo e le manaba ntweng,o mongwe a le godimo ga o mongwe, ba tlo tshwana le batswala ba bona diphoofolo tše di ganneng phetogo ye kgolo.
Mathabo Masilela is a South African Author. A Sepedi speaker and proofreader, she is a daughter, wife and mother.
What's Your Reaction?
A pan-African writers' collective and publisher

robotstxt: allowed

filter: keep


text:
51Kriste o re lokolotše, gomme re lokologile ka mmannete. Ka gona emang le tiile, le se dumele go boela bokgobeng.
2Theeletšang! Nna, Paulose, ke le botša gore ge le ka bolla, Kriste a ka se le hole ka selo. 3Ke sa gatelela taba ya gore motho mang le mang yo a dumelago go bolla o tlemegile go phetha melao yohle ya Moshe. 4Lena ba le nyakago go lokafatšwa ka go phetha melao ya Moshe, le ikgaotše mo go Kriste. Ga le sa kgahla Modimo. 5Ge e le rena re holofetše gore re tla lokafatšwa ke Modimo; gomme seo ke sona se re se letetšego ka maatla a Moya wo Mokgethwa wo o šomago ka tumelo ya rena. 6Gobane ge re le ba tee le Kriste, go bolla goba go se bolle ga go bohlokwa; se se lego bohlokwa ke tumelo ye e iponatšago ka lerato.
7Etse le be le swere gabotse bjang! Bjale ke mang wa go le tlogediša nnete? 8O le kgonne bjang? Nnete ga se la e tlogedišwa ke Modimo yo a le bitšago. 9
Gape go thwe: “Komelwana ye nyenyane e bediša hlama yohle.” 10Go phela re le ba tee le Morena ga rena go ntira gore ke holofele gore le ka se be le maikemišetšo ao a arogilego nneteng, le gore moferekanyi yoo wa lena, ana ke mang ana ke mang, o tla otlwa ke Modimo.
11Bjale, banabešo, ge eba nna ke sa botša batho gore go bolla go a nyakega, e reng e le gona ke sa hlomarwa? Gape ge go ka be go le bjalo, go ruta batho ga ka ka tša sefapano sa Kriste go ka be go sa kgopiše motho. 12Nke nkabe babolli bao ba le ferekanyago ba bile ba iphagola.
13Ge e le lena, banabešo, le bileditšwe tokologo. Fela le se dumelele gore tokologo ye e le diriše dibe. Sa lena a e be go direlana ka lerato. 14
Gobane melao yohle ya Moshe e akaretšwa ka molao o tee wo o rego: “O rate bangwekawena bjalo ka ge o ithata.” 15Fela ge le gobatšana ebile le rathaganyana, gona le itote, ka gore le ka fetšana taa.
16Gomme nna ke re: Phelang ka mokgwa wo le hlahlwago ke Moya, gomme le ka se lakwe ke ditumo tša nama. 17
Gobane tše di nyakwago ke nama ya rena di ganana le tše di nyakwago ke Moya, le tše di nyakwago ke Moya di ganana le tše di nyakwago ke nama ya rena. Dilo tše di a ganana, gomme di le šitiša go dira se le se nyakago. 18Ge le hlahlwa ke Moya, gona ga le bušwe ke melao ya Moshe.
19Tše di dirwago ka go hlohleletšwa ke nama di pepeneneng: ke bogwebakathobalano, le bootswa, le bofebe, 20le go khunamela medingwana, le boloi, le lehloyo, le phapano, le tseba, le kgalefo, le bojato, le tshele, le dihlophana, 21le mona, le botagwa, le bohlola, le tše di swanago le tšeo. Ke a le botša, bjalo ka ge ke ile ka le botša pele, ke re ba ba dirago tše dibjalo ba ka se be le bophelo bjo bo sa felego.
22Dikenywa tša Moya tšona ke lerato, le lethabo, le khutšo, le bopelotelele, le botho, le go loka, le potego, 23le boleta, le boitshwaro. Tša mohuta woo ga go molao wo o di ganago. 24Gomme ba e lego ba Kriste Jesu ba bolaile nama ya bona gotee le dikganyogo le ditumo tša yona. 25Ge eba re phedišwa ke Moya, gona le go laolwa re swanetše go laolwa ke wona. 26Re se ke ra ikgogomoša goba ra rumolana goba ra tsebafelana.


text:
301-2Morena Modimo wa Israele o rile go Jeremia: “Tšohle tše ke go boditšego tšona di ngwale ka pukung, 3ka gobane nako e etla ya gore ke tle ke kgoboketše setšhaba sa ka, sa Israele le sa Juda, ditšhaba tšeo di lego bothopša.30:3 “gore ke tle ke kgoboketše ... bothopša” goba “gore ke tle ke atle setšhaba sa ka gape, sa Israele le sa Juda” Ke tla ba bušetša nageng ye ke e filego borakgolokhukhu ba bona, gomme ba tla e tšea gape ya ba ya bona. Ke realo, nna, Morena.”
4Morena o re go setšhaba sa Israele le sa Juda:
5“Ke kwele sello sa letšhogo,
go na le poifo, e sego khutšo.
6Eyang le boneng ka bolena,
le ipotšiše:
Kgane monna a ka belega ngwana?
Bjale ke reng ke bona banna ka moka
ba itshwere matheka boka mosadi a belega?
Bohle ba reng ba sehlefetše?
7Letšatši le le šiišago le etla;
la go swana nalo ga le gona;
ke nako ya masetlapelo go ditlogolo tša Jakobo,
eupša di tla hlakodišwa.”
8Morena Ramaatlaohle o re: “Mohla tšatši leo le etla ke tla roba joko ye e lego melaleng ya bona, ka kgaola le ditlemo tša bona, gomme e ka se sa ba makgoba a bafaladi. 9Ba tla ntlhankela, nna, Morena Modimo wa bona, ba hlankela le setlogolo sa Dafida se ke tlago se bea kgoši ya bona.
10
“Ka gona, lena ditlogolo tša mohlanka wa ka,
Jakobo, se boifeng;
lena setšhaba sa Israele, se tšhogeng.
Ke tla le phološa nageng yeo ya kgole,
ka hlakodiša ditlogolo tša lena nageng yeo ya bothopša.
Le tla boa la phela le iketlile;
le tla bolokega,
gwa se be le yo a le boifišago.
11Ke na le lena gore ke le hlakodiše.
Ke tla fediša ditšhaba tšohle tše ke le šwalalanyeditšego go tšona,
fela lena nka se le fediše.
Go le otla gona nka se lese,
fela e tla ba ka toka.
Ke realo, nna, Morena.”12Morena o re:
“Dintho tša lena ke ditlhokakalafo,
dikgobadi tša lena ga di fole.
13Ga go yo a le direlago selo,
dišo tša lena ke ditlhokasehlare,
di ka se fole.
14Baratiwa bohle ba lena ba le lebetše;
ga ba sa ne taba le lena,
ka gobane ke le hlasetše bjalo ka lenaba;
kotlo ya lena e bile ye sehlogo,
ka ge dibe tša lena e le tše dintši,
le molato wa lena e le wo mogolo.
15Le reng le golodišwa ke dintho tša lena?
Bohloko bja lena ke tlhokasehlare.
Ke le otlile ka mokgwa wo ka ge dibe tša lena e le tše dintši,
le molato wa lena e le wo mogolo.
16Le ge go le bjalo,
bohle ba ba le rwaetšago sa dibata,
le bona ba tla rwaetšwa;
manaba ohle a lena a tla thopša.
Balehlakiši le bona ba tla hlakišwa,
balehlakodi le bona ba tla hlakolwa.
17Ke tla le fodiša dintho,
ka le bušetša sekeng,
le ge le bitšwa ‘Molahlwane’,
‘Sione mohlokamošetši’.
Ke realo, nna, Morena.”
18Morena o re:
“Ke tla atla dikgorwana tša ditlogolo tša Jakobo gape,
ka šokela lapa le lengwe le le lengwe;
Jerusalema e tla agwa ka lefsa mašopeng a yona;
sebo sa yona se tla agwa mo se swanetšego go ba gona.
19Badudi ba gona ba tla gobela dikoša tša tebogo;
ba tla goa ka lethabo.
Ke tla ba atiša,
ba se fokotšege.
Ke tla ba fa seriti,
ba se nyatšege.
20Bana ba bona ba tla etša pele;
ke tla tiiša setšhaba sa bona gape,
ka otla bohle ba ba se hlakišago.
21Kgoši ya bona e tla tšwa go bona,
mmuši wa bona o tla tšwa setšhabeng sa gabobona.
Ke tla mmatametša,
a ba kgauswi le nna.
Na ke mang yo a ka mpatamelago a se hwe?
Ke realo, nna, Morena.
22Bona e tla ba setšhaba sa ka,
gomme nna ka ba Modimo wa bona.”
23Kgalefo ya Morena ke ledimo,
ke sesasedi se se gaketšego,
se se tlago le tšubutla ka godimo ga bakgopo,
24gomme e ka se kgaotše pele a phetha tšohle
tše a nyakago go di phetha.
Lena seo le tla se lemoga ge nako e fihla.


text:
221
Sak. 14:8
Morongwa yoo o ile a mpontšha le noka ye e elago meetse a bophelo a go bonatša bjalo ka legakadima, e ela e etšwa setulong sa bogoši sa Modimo le Kwana. 2
Mokgahlong ga mmila wo mogolo wa motse le noka yeo go na le sehlare sa bophelo se se enywago ga lesome le metšo ye mebedi ka ngwaga, ke go re gatee ka kgwedi. Matlakala a sona ke a go fodiša ditšhaba. 3
Gen. 3:17
Moo motseng go ka se hwetšwe selo se se rogilwego.
Setulo sa bogoši sa Modimo le Kwana se tla ba moo motseng, gomme bahlanka ba gagwe ba tla mo khunamela. 4Ba tla bona sefahlego sa gagwe, gomme leina la gagwe le tla ngwalwa mo diphatleng tša bona. 5
Dan. 7:18
Go ka se sa ba le bošego, ba ka se sa nyaka mabone goba seetša sa letšatši, ka gobane ba tla be ba bonegelwa ke Modimo, gomme ba tla buša go ya go ile.
6Ke moka morongwa yoo a re go nna: “Mantšu ao ke a nnete ebile a a tshepega. Morena Modimo yo a fago baprofeta ba gagwe Moya wa gagwe o romile morongwa wa gagwe go tlo bontšha bahlanka ba gagwe tše di swanetšego go hlaga kgauswinyana.”
7Jesu a re: “Theeletša! Ke kgauswi le go tla! Go lehlogonolo yo a phethago ditaba tša go porofeta tša puku ye!”
8Yo a kwelego dilo tše ka moka gape a di bonego ke nna Johanese. Ya re ge ke di kwele ebile ke di bone, ka itahlela fase pele ga morongwa yola a mpontšhitšego tšona, ke re ke a mo khunamela. 9Eupša yena a re go nna: “O se leke! Gape le nna ke mohlanka bjalo ka wena le banabeno, baprofeta, le ba ba phethago tše di ngwadilwego ka pukung ye. Yo o swanetšego go mo khunamela ke Modimo.” 10A iša pele a re: “Mantšu a profeto a a lego ka pukung ye o se a dire sephiri, ka gobane nako ya gore taba tše di tle di phethege e kgauswi. 11
Yo a dirago tše mpe a a tšwele pele le go di dira; yo e lego wa ditšhila a a no phela a le bjalo; yo a lokilego a a tšwele pele le go loka ga gagwe, le yo e lego yo mokgethwa a a no phela a le bjalo.”
12
62:11
Pes. 28:4
Jer. 17:10
Jesu o re: “Theeletša, ke kgauswi le go tla! Ke tla le meputso ya ka gore ke tle ke fe yo mongwe le yo mongwe go ya ka mediro ya gagwe. 13
48:12
Kut. 1:8,17
2:8
Ke nna Alfa le Omega,22:13 “Alfa le Omega” Lebelela Kut. 1:8. Wa pele le Wa mafelelo, Mathomo le Bofelo.”
14
3:22
Go lehlogonolo ba ba hlatswago diaparo tša bona mme ba lokelwa ke go ja dikenywa tša sehlare sa bophelo le go tsena motseng ka difero. 15Eupša ka ntle ga motse go na le dihlola le boramaselamose le difebe le babolai le bakhunamelamedingwana le ba ba ratago tša bofora gape ba di dirago.
16
“Nna, Jesu, ke romile morongwa wa ka gore a tle a le begele ditaba tše le le diphuthegong. Ke nna Setlogolokhukhu sa Dafida; ke nna Mphatlalatšane, naledi ye e tagago ya masa.”
17
Moya le monyadiwa ba re: “Etla!” Mokwi wa ditaba tše le yena a a re: “Etla!”
Yo a nyorilwego a a tle. Yo a nyakago meetse a bophelo a a a hwetše a sa a lefele.
18
12:32
Nna, Johanese, ke lemoša bohle ba ba kwago ditaba tša go porofeta tša puku ye ke re: Ge motho a ka di oketša, Modimo o tla mo okeletša dikotlo tše di ngwadilwego ka mo pukung ye. 19Ge motho a ka tloša se sengwe mo mantšung a puku ye ya profeto, Modimo o tla mo amoga tokelo ya gagwe ya go ja dikenywa tša sehlare sa bophelo le ya go dula motseng wo mokgethwa ye go ngwadilwego ka yona ka mo pukung ye.
20Yo a hlatselago ditaba tše ka moka o re: “Ee, ke kgauswi le go tla!”
Amene! Etla, Morena Jesu!
21Morena Jesu a gaugele bohle.


text:
61Mo ponong ye nngwe ka bontšhwa dikoloi tše nne tša ntwa di etla di etšwa mokgahlo ga dithaba tše pedi tša mphiri. 2
Koloi ya mathomo e be e gogwa ke dipere tše dikhunou, ya bobedi e gogwa ke tše dintsho, 3
ya boraro e gogwa ke tše ditšhweu, gomme ya bone e gogwa ke tše diphaswa. 4Ke mo ke botšišitšego morongwa yo a bego a bolela le nna ka re: “Mong wa ka, na dikoloi tše di šupang?”
5
Yena a mphetola a re: “Tšeo ke diphefo tše nne tša legodimo di a tloga ge di seno rongwa ke Morena wa lefase lohle.”
6Koloi ye e gogwago ke dipere tše dintsho e ya nageng ya ka leboa, ya dipere tše ditšhweu e ya nageng ya ka bodikela, gomme ya tše diphaswa e ya nageng ya ka borwa.
7Ge dipere tše diphaswa di etšwa di be di fela pelo ya go yo lekola lefase. Morena a re go tšona: “Eyang go lekola lefase!” Gomme tša ya. 8Ke moka a nkgoelela a re: “Dipere tšela tša go ya nageng ya ka leboa di okobaditše kgalefo ya ka.”
9Morena a ntaetša a re: 10“Amogela dimpho tše di ntšhitšwego ke mathopša a a boilego Babilonia, e lego boHeldai le Tobia le Jedaya. Tšatšing le o di amogetšego ka lona o ye ga Josia, morwa wa Sofonia. 11O dire mphapahlogo ka silibera le gauta ye ba e neetšego, gomme o o rweše Moprista yo Mogolo, Joshua, morwa wa Jotsadaka. 12
33:15
Sak. 3:8
O mmotše gore Morena Ramaatlaohle o re: ‘Go na le monna yo a bitšwago Lehlogedi; o tla hloga mo a lego gona, gomme a tsošološa Tempele ya Morena. 13Ke yena yo a tlago e aga, a buša setšhaba sa gagwe, gomme a hlomphiwa ka mo go lebanego kgoši. O tla thušwa ke moprista, gomme bobedi ba tla šomišana ka kwano.’ 14Mphapahlogo woo e tla ba segopotšo ka Tempeleng ya Morena sa go hlompha boHeldai,6:14 Phetolelo ye nngwe ya kgale e re “boHeldai” Seheberu se re “boHeleme”. Tobia, Jedaya le Josia.6:14 Phetolelo ye nngwe ya kgale e re “Josia” Seheberu se re “Hene”. 15Batho ba kgole ba tla tlo thuša go tsošološa Tempele ya Morena.”
Ke mo le tlago tseba gore Morena Ramaatlaohle o nthomile go lena. Tšeo di tla phethega ge le ka hlompha Morena Modimo wa lena ka botlalo.


text:
151E rile ge go esa baprista ba bagolo, le bagolo ba setšhaba, le boramangwalo ba lakana ka pelapela e le Kgorokgolo ka moka. Ba bofa Jesu ka diketane, ba tloga naye ga Moprista yo Mogologolo ba yo mo gafela Pilato. 2Pilato a mmotšiša a re: “Na ke wena kgoši ya Bajuda?”
Jesu a mo fetola a re: “O a bolela.”
3Baprista ba bagolo ba mmega ka dilo tše dintši. 4Ka gona Pilato a buša a mmotšiša a re: “Na ga o iphetolele? Ekwa gore ba go bega ka dilo tše dintši bjang!”
5Eupša a se sa fetola selo, mo Pilato a ilego a ba a makala.
6Ka Monyanya wa Paseka Pilato o be a tlwaetše go lokolla mogolegwa yo lešaba le mo kgopelago. 7Pakeng yeo go be go na le monna yo mongwe yo leina la gagwe e bego e le Barabase, yo a bego a golegilwe gotee le ba ba bego ba ile ba tsoša mpherefere, mme ba bolaya motho gona moo mpherefereng. 8E rile ge lešaba le kgobokane mme le kgopela Pilato gore a ba direle se a bego a tlwaetše go ba direla sona ka Monyanya wa Paseka, 9yena a ba botšiša a re: “Etse le nyaka gore ke le lokollele kgoši ya Bajuda?” 10Gape o be a tseba gore baprista ba bagolo ba gafetše Jesu go yena ka lebaka la mona.
11Baprista ba bagolo ba hlohleletša lešaba gore le kgopele Pilato gore a ba lokollele Barabase. 12Pilato a ba botšiša gape a re: “Bjale le nyaka gore ke direng ka yo le rego ke kgoši ya Bajuda?”
13Ba goa ba re: “Mmapole sefapanong!”
14Pilato a ba botšiša a re: “Etse o sentšeng?”
Bona ba goa le go feta ba re: “Mmapole sefapanong!”
15Pilato, ka go rata go kgahliša lešaba, a ba lokollela Barabase, gomme ge Jesu a seno itiwa ka tshelane ka taelo ya gagwe, a mo gafela go bapolwa sefapanong.
16Bahlabani ba iša Jesu ka lapeng la mošate gomme ba kgoboketša sekgao ka moka sa bahlabani. 17Ba mo apeša seaparo sa bohubedu bja moretele, ba loga kgare ya meetlwa, ba mo rweša yona. 18Ba mo dumediša ba re: “Re a lotšha, kgoši ya Bajuda!” 19Ba mo itia hlogo ka lepara, ba mo tshwela ka mare, ba khunama ba mo lotšha. 20Ba re go mo kwera, ba mo apola seaparo sela sa bohubedu bja moretele, ba mo apeša diaparo tša gagwe. Ke moka ba mo iša go bapolwa sefapanong.
21
Bahlabani ba gapeletša monna yo mongwe yo a bego a iphetela a etšwa mašemong a eya motseng go rwalela Jesu sefapano. Leina la gagwe e be e le Simone, wa motse wa Sirene, tatagoAleksandere le Rufose. 22Ba iša Jesu felo mo gongwe mo go bitšwago Golgotha, ke go re “Felo ga Legata”. 23Moo ba mo neela beine ye e hlakantšwego le mira15:23 “mira” E be e le sebolayabohloko. Lebelela Mat. 2:11. gore a e nwe, fela yena a e gana. 24
Ge ba seno mmapola sefapanong ba abelana diaparo tša gagwe ka go tema, go bona se yo mongwe le yo mongwe a lebanwego ke go se tšea. 25E be e le nako ya senyane mosong ge ba mmapola. 26Ka godimo ga hlogo ya gagwe gwa ngwalwa pego ya molato wa gagwe ye e rego: “Kgoši ya Bajuda.” 27
Ba bapola le bahlakodi ba babedi gotee le yena, yo mongwe a ba ka letsogong la gagwe la go ja, yo mongwe ka go la nngele.15:27 Dingwalwakaseatla tše dingwe di tlaleletša ka temana ya 28 ye e rego “Ka tsela ye gwa phethega Mangwalo a Makgethwa a a rego: ‘O badilwe le dikebeka.’ ” Lebelela Luk. 22:37.
29
109:25
Mar. 14:58
Joh. 2:19
Batho ba ba bego ba feta ka tsela ba be ba šikinya dihlogo, ba nyefola Jesu ba re: “Owaa, wena wa go kgereša Tempele mme wa e tsoša ka matšatši a mararo! 30Itlhakodiše o theoge moo sefapanong!”
31Baprista ba bagolo le boramangwalo le bona ba mo kwera bjalo, ba botšana ba re: “O phološitše ba bangwe, fela yena ga a kgone go iphološa! 32Mesia, kgoši ya Israele, a a theoge mo sefapanong gonabjale, gore re bone mme re dumele!”
Bale ba go bapolwa le yena le bona ba mo roga.
33Ka nako ya mosegare wo mogolo naga ka moka ya aparelwa ke leswiswi go fihlela ka nako ya boraro mathapama. 34
Ya re ka nako ya boraro mathapama Jesu a goelela kudu a re: “Eloi, Eloi, lama sabagtani?” Ke go re: “Modimo wa ka, Modimo wa ka, o ntlogeletšeng?”
35Ba bangwe ba ba bego ba eme moo ba mo kwa ba re: “Theeletšang, o bitša Eliya!” 36
Yo mongwe wa bona a kitima a yo ina motšitla ka beineng ye bodila, a o hlomela patlaneng, a o bea molomong wa gagwe a re: “Lesang, re bone ge eba Eliya o tla tla a mo fegolla mo sefapanong!”
37Jesu a goelela kudu, ya ba o a ikhwela.
38
Ke moka seširo sa ka Tempeleng sa gagoga ka bogare go tloga godimo go fihla fase. 39Ge molaodi wa bahlabani ba lekgolo yo a bego a eme pele ga Jesu a mmona a ehwa ka mokgwa woo, a kgotsa a re: “Jo, ka nnete motho yo e be e le Morwa wa Modimo!”
40
Le basadi ba bangwe ba be ba le gona moo ba lebeletše ba le kgojana. Gare ga bona go be go na le Maria Magadalena le Maria, mmagoJakobose yo monnyane le Josese, le Salome. 41Ke bale ba bego ba latela Jesu mme ba mo hlokomela mola a le Galilea. Ba bangwe ba bantši basadi ba ba bego ba tlile le yena Jerusalema le bona ba be ba le gona.
42-43E rile ge e šetše e le mantšiboa gwa tla monna yo mongwe wa go tšwa Arimathea, leina la gagwe e le Josefa. E be e le molekgotla yo a tsebegago, yo le yena a bego a letetše go hlongwa ga mmušo wa Modimo. E be e le letšatši le le tlago pele ga Sabatha, leo ka lona go bego go lokišetšwa yona Sabatha. Ka gona Josefa a beta pelo a ya go Pilato mme a kgopela setopo sa Jesu. 44Pilato a makala ge a ekwa gore Jesu o šetše a hwile. A bitša molaodi wa bahlabani ba lekgolo, a mmotšiša ge eba e šetše e le lebaka Jesu a hwile. 45Ya re ge Pilato a seno kwa se se bolelwago ke molaodi, a fa Josefa setopo sa Jesu. 46Josefa a ya go reka lešela, a tla a fegolla setopo sa Jesu, a se phuthela ka lešela leo, mme a se bea ka lebitleng le le bego le gwailwe leswikeng. Ke moka a kgokološetša leswika mojako wa lebitla. 47Maria Magadalena le Maria, mmagoJosese, ba be ba lebeletše mme ba bona mo Jesu a bolokwago gona.


text:
Ditumelo tša Basotho le tumelo ya mabapi le lehu le morago ga bophelo di huetšwa ke ebangedi ya bakriste. Mafelelong, tumelo ya Basotho, ditumelo mmogo le ditiro di ile tša fetotšwa ka go ya ga nako. Tumelo ya Basotho gore monna (motho) e na le dilo tše pedi: mmele (mele) goba nama (nama), le moya (moea, gape lentšu la phefo) goba moriti (seriti).
Mmele o kgona go hwa le go bola, eupša moya ga o hwe. Mo bophelong moya o phela ka gare ga mmele, ba bangwe ba dumela gore ke ka gare ga pelo, ba bangwe ka garee ga hlogo, eupša kgopolo ya kakaretšo ke gore e tlatša mmele ka botlalo.
Moya o kgona go tlogela mmele bošego e be o sepela, gantši ditoro ke di ponagatšo tša dilo tše. Baloi le digalagala ba kgona go dira gore moya e tlogele mebele ya bona ka bo tšona le ditiro tša bona.
Ka morago ga lehu, moya o tlogela mmele gomme e be e sepela sepela ka kgauswi. Go fihlela lebitla le tswalela, moya o kgona go fetoga o be sepoko ge leleme goba lenala la motho o a hlokofetšego di ka segwa di ka šomišwa go dira dihlare. Go thibela se, mmele o alfwa ka dihlare tše di kgethegilego gomme o a bolokwo go ka nako fihla ya poloko.
Ka morago ga ge poloko e phethilwe, moya o a sepela e be o tšwelopele, ba bangwe ba dumela gore o ya kgalekgale go ntsuanatsatsi goba, ba bangwe ba dumela gore, go ya ka gae legodimonh. Moya e kgona go ba tšoro kudu goba botho. Ke ka gare semoya sa botho gore tiro ya badimo di dule gabotse.
Ka tlwaelo sehlopha se sengwe le se sengwe se be se tšewa go ba ka fase ga khuetšo ya thwii le tšhireletšo ya badimo bja bona (balimo) le sehlopha sa bokgoši ka botlalo ka fase ga badimo bja kgoši. Tumelo ya badimo ka mehla e tlwaelegile, kudukudu go malwetši.
Malwetši bka moka a be a bonwa ke badimo, bao ba bego ba dumela gore ba hlola malwetši magareng ga batho bao ba phelago go hlola lehu go hwetša bogwera go lefaseng la semoya. Lehono ke malwetši a mmalwa fela, go fa mohlala, hysteria, insomnia le bolwetši bja go wa, ao a hlolago ke badimo.
Ba dumela a ka alafša ke go kopanya moya le go bušetša dikamano tše kaone, ka go bolaya phoofolo, goba ka go hlokomologwa. Ka go le lengwe, Basotho ba tšwela pele ka go dumela gore, ka kakaretšo, badimo ba kgatha tema ye bohlokwa ya go fodiša malwetši. Thušo ya bona e dirwa ka mokgwa wa ditaola ke ngaka (Ngaka), ge sehlare se utollotše.
Ngaka e bohlokwa mo setšhabeng sa Basotha. Ke yena yo a hlahlobago le go fa dihlare tša malwetši ao a tlwaelegilego, o kaonafatša le go thibela mathata, go šireletša kgahlanong le boloi le kotsi gomme le go tliša mahlatse le katlego. Ngaka e thuša maemo ao batho ba ka se kgonego go a laola ba le noši, goba ge ba ikwa ba se na tšhireletšo.
Go dira se, o šomiša dihlare tša mešunkwane, ye e dirilwego go tšwa go bark, mekgwa ye mengwe ya didirišwa tša dibjalo le diphoofolo. Ngaka o bona kalafo ya malwetši bjalo ka tlhago, le gannyane, ge eba gore kalafo e dirwilwe ka tumelwana. Selaoli o hlahlona malwetši ka go betša marapo, shells bj.
Go ya ka maemo a bona le go khutlo, selaoli o hlahlona molwetši e be a hlatholla kalafo. Mokgwa o theilwe godimo ga khuetšo ya tumelwana le maleatlana. Kalafo go ithekga ka botlalo go ditiro tša setšo le digalagala, ka ga ditšhitelego le ditiro tša dipolawa tša ditumelo, go feta ka dihlare. Senohe ke motho yoo o kgonago go bona tšeo batho ba bangwe ba sa kgonego go di bona, gomme se se kgontšhago gore o hlahloba malwetši le go bolela ka ditiragalo tša ka moso.Translated by Lebogang Sewela


text:
31Banabešo, le se ke la ba baruti ka bontši, ka ge le tseba gore rena baruti re tla sekišwa gasehlogo go feta ba bangwe. 2Bohle re atiša go dira diphošo. Ge eba go na le yo a sa kego a foša ge a bolela, gona yoo ke moloki ka botlalo yo a kgonago go itshwara le dithong ka moka. 3Pere ge re e tsenya mogala ka molomong gore re tle re e laole, re direla gore re e sepetše ka mo re ratago ka gona. 4Le ka no bona le ka leselawatle: le ge e le le legolo ka mokgwa wo mme le kgorometšwa ke diphefo tše maatla, le laolwa ka lephegwana le lenyenyane, le išwe mo go ratago mootledi wa lona. 5Leleme le lona le bjalo. Ke sethonyana se senyenyane, fela le ikgantšha ka dilo tše dikgolo.
Bonang ka mo tlhase ya mollo e kgonago go tšhuma sethokgwa se segolo ka gona! 6Gomme leleme le swana le mollo. Ke legohle la bokgopo le le dutšego mo mmeleng wa rena mme le phatlalatša bobe mothong ka moka. Le tšhuma bophelo bja rena ka mollo wa hele. 7Motho o kgona go tlwaetša dibopiwa ka moka, ebile nka no re o di tlwaeditše – diphoofolo tša naga, le dinonyana, le digagabi, le diphedi tša ka lewatleng. 8Ge e le leleme lona ga go motho yo a kgonago go le tlwaetša. Ke lešaedi le le padilego, le tletše mpholo wa go bolaya. 9
Ka lona re reta Morena e lego yena Tatagorena, ebile ka lona re roga bangwekarena ba ba bopilwego go swantšhwa ka Modimo. 10Molomong o tee go tšwa direto, go be go tšwe maroga. Banabešo, ga se tshwanelo gore go be bjalo. 11Kgane sediba se ka tšwa meetse a mabose le a a babago mothopong o tee? 12Banabešo, na mogo o ka enywa dihlware goba morara wa enywa mago? Le sediba sa meetse a letswai se ka se tšwe meetse a mabose.
13Na yo bohlale wa tlhaologanyo mo gare ga lena o gona? A a ipontšhe ka boitshwaro bjo bobotse le ka mediro ye a e dirago ka boleta le bohlale. 14Eupša ge eba ka dipelong tša lena le hlohlonwa ke mona ebile le dijato, gona le se ke la ikgantšha la re le ba bohlale, ka gobane le tla be le sa bolele therešo. 15Bohlale bja mohuta woo ga bo tšwe go Modimo; ke bja lefase, ke bja nama, ebile ke bja Sathane. 16Moo go nago le mona le bojato ke moo go nago le meferefere le bobe bja mehutahuta. 17Ge e le bohlale bjo bo tšwago go Modimo, sa pele bo hlwekile, sa bobedi bo nyaka khutšo, bo lokile, le gona ga bo na manganga; bo tletše lešoko le mediro ye mebotse; ga bo ne tshele le boikaketši. 18Badirakhutšo, ka go leka go boelanya batho, ba dira se se nyakwago ke Modimo.


text:
1
Tlhôlô
1Mathomong Modimo o hlodile legodimo le lefase. 2Lefase le be le gobelane le se na selo; godimo ga bodiba go le leswiswi; moya wa Modimo o alametše meetse. 3Modimo a re: Seetša a se be gona! Seetša sa na sa ba gona. 4Modimo a bona seetša e le se botse; mme a aroganya seetša le leswiswi. 5A re seetša ke Mosegare; leswiswi a re ke Bošego. Ya ba mantšiboa, ya ba moso, tšatši la pele.
6Modimo a re: A go be le leratadima gare ga meetse le meetse; e be go aroganya meetse le meetse. 7Mme Modimo a dira leratadima. Meetse a ka tlase ga leratadima a a aroganya le meetse a ka godimo ga lona. Mme gwa ba bjalo. 8Modimo a re leratadima ke Legodimo. Ya ba mantšiboa, ya ba moso, tšatši la bobedi.
9Modimo a re: Meetse a ka tlase ga legodimo a a kgobokane felo gotee, gore go bonale mo go omilego. Mme gwa ba bjalo. 10Modimo a re mo go omilego ke Lefase; mogobe wa meetse a re ke Lewatle. Mme Modimo a bona e le mo gobotse. 11Modimo a re: Lefase a le mele bjang le dimela tša go enywa peu, le dihlare tša dienywa, tše di yago ka mehuta ya tšona ge di tšweletša dienywa tše di nago le dipeu. Mme Modimo a bona e le mo gobotse. 12Ke mo lefase le medišitšego bjang le dimela tša go enywa dipeu di eya ka mehuta ya tšona, le dihlare tše di yago ka mehuta ya tšona di tšweletša dienywa tše di nago le dipeu. Mme Modimo a bona e le mo gobotse. 13Ya ba mantšiboa, ya ba moso, tšatši la boraro.
14Modimo a re: Lerateng la legodimo a go be le dietša tša go aroganya masegare le mašego, tša go ba ditaetšo tša mabaka le tša matšatši le tša nywaga. 15E be dietša lerateng la legodimo tša go bonegela lefase. Mme gwa ba bjalo. 16Ke mo Modimo a dirilego dietša tše pedi tše kgolo, seetša se segolo sa go buša mosegare, le seetša se senyenyane sa go buša bošego; a dira le dinaledi. 17Dietša tše o di beile lerateng la legodimo, ya ba tša go bonegela lefase, 18le tša go buša mosegare le tša go buša bošego, tša go aroganya seetša le leswiswi. Mme Modimo a bona e le mo gobotse. 19Ya ba mantšiboa, ya ba moso, tšatši la bone.
20Modimo a re: Meetse a a nyeunye dinyeunya tše di phelago, le 'nonyana di fofe godimo ga lefase di lebane le lerata la legodimo. 21Ke mo Modimo a hlodilego dihlapi tše kgolo, le nyabanyabe ya diphedi ka moka tše di nyeunyago meetseng di eya ka mehuta ya tšona, le dinonyana ka moka tša diphego di eya ka mehuta ya tšona. Mme Modimo a bona e le mo gobotse. 22Modimo a na a di šegofatša a re: Tswalang le ate le tlale meetseng a lewatle; nonyana tšona di ate faseng. 23Ya ba mantšiboa, ya ba moso, tšatši la bohlano.
24Modimo a re: Lefase a le tšweletše diphedi di eya ka mehuta ya tšona, diruiwa le digagabi le diphoofolo tša naga di eya ka mehuta ya tšona. Mme gwa ba bjalo. 25Ke mo Modimo a dirilego diphoofolo tša naga di eya ka mehuta ya tšona, le diruiwa di eya ka mehuta ya tšona, le digagabi ka moka tša nageng di eya ka mehuta ya tšona. Modimo a bona e le mo gobotse.
26Bjale Modimo a re: A re direng motho ka go swantšha ka rena, a swane le rena; a buše dihlapi tša lewatle le nonyana tša godimo, le diruiwa, le lefase ka moka, le digagabi ka moka tše di gagabago lefaseng. 27Ke mo Modimo a bopilego motho, a mmopa ka go itshwantšha, a mmopa ka go swantšha ka yena Modimo; a ba bopa monna le mosadi. 28Modimo a ba šegofatša, a bolela le bona a re: Tswalang le ate, tlalang lefase, le le fenye le buše hlapi tša lewatle le nonyana tša godimo, le nyabanyaba yohle ya diphedi mo faseng. 29Modimo a re: Sedio, ke le neile dimela ka moka tša go enywa peu tša mo lefaseng ka moka, le dihlare tšohle tše di lego mo go lona tša dienywa tša dipeu tša tšona; e be dijo tša lena, 30le tša diphoofolo ka moka le nonyana tšohle tša godimo, le tšohle tše di gagabago mo lefaseng di na le moya o phelago. Ke di neile dimela ka moka tše ditala e be dijo tša tšona. Mme gwa ba bjalo. 31Ya re ge Modimo a lebelela tšohle tše a di dirilego, a bona e le tše botse kudu. Ya ba mantšiboa, ya ba moso, tšatši la go selela.


text:
Lehono Matswana a ka arolwa ka memmušo ye mentši kudu ka mo nageng yeo e ikemego (le ge e le gore e ka tlase ga melao ya Botswana le Afrika Borwa) bogolo bja yona bo a fapana go go makgolo a diketekete tša batho, ye kgolo e akaretša le Botswana ke ditšhaba tše seswai.
Ye nngwe le ye nngwe e laola merero ya tšona ka fase ga Kgoši (kgosi), eupša go na le diphapano magareng ga ditšhaba mo Botswana le Afrika Borwa. Pele Matswana a mo Afrika Borwa a ka fase ga taolo ya Bophuthatswana legaenaga la Bantustan. Setšhaba se senngwe le se senngwe se na le morafe le leina, ka tlwaelo leina le tšwago go kgoši ya go feta goba motheiwa mokgatlo wo o bušago, ka dinako tše dingwe go tšwa go moeno wa lapa la bogošing, lefelo la pele, goba tiragalo ya histori.
Morafe yo monngwe le yo monngwe o na le ditlholego tša go hlakana, seo se rago gore maloko a morafe o tee a fapana go tšwa go a manngwe ka ditlwaedi le polelo. Se se bonala fao batho bao ba lego ka gare ga morafe ba rata go fapana, gomme ba šomiša phaphano bjalo ka seka. Setšhaba sa Matswana ga sa nke ba tswalelwa, le maloko a sa fetogego. Ke ditswalanya tša batho ba maloko a ka matswalo, go thwala, phenyo, goba kamantšho ya boithaopo. Maloko a ka rakwa ke kgoši, goba ba ka no sepela ka go ithaopa go ya go morafe o mongwe.
Lehono, Matswana a mangwe go tšwa go ditoropong tša go swana le Johannesburg ga ba tswalanywe semmušo le merafe ye mengwe, le ge e le gore ka moka ba tsalanywa ka moeno ebile ba amogela kamano ya genealogical go ba bangwe bao ba abelago moeno woo.
Tshepedišo ye e swanago ya kamantšho fao merafe e hlomilwego, efela mo kelong ye kgolo, e hlomile Botswana. Ke dihlopha tšeo di tlišitšwego mmomgo ka lebaka la tsenogare ya bofaladi yeo e hlomilego Bechuanaland protectorate yeo e ilego ya feletša e ikemela bjalo ka Botswana.
Maiteko a tiišetšo ys Setswana ka gare ga Afrika Borwa a hlamile tshepedišo ya go raraganego ya go amana le mmušo wa kgethologanyo ya hlomo ya Bophuthatswana Bantustan, sehlongwa seo se ilego sa tlošwa ka morago ga kgethologanyo. Dikgoši tša Matswana tšeo di bego do amogelwa ke tshepedišo ya kgethollo di tšwela pele go bela maemo le tokelo ya go buša batho ba bona.
Tshepedišo ya moeno, ke obamelo ya phoofolo goba selo, ke selo se bohlokwa g setšhaba sa Matswana. Motho yo mongwe le yo mongwe o tsalanywa le moeno, gomme yo mongwe le yo mongwe a amanago le moeno go bolelwa o amana le botate, gantši ba latela moeno wa botate bja bona, le tate wa tatagwe.
Batho bao ba nago le moeno wa go swana ba re ba kgona go betla kamano ya genealogical ya mongwe le yo mongwe. Tsalanywa ya moeno e na le putlaganya ya boleloko. Maloko a morafe o tee ga sa nke ba tsalanywa le moeno wo tee, goba bao ba tsalanywago le moeno ga nke ba amana le morafe wo tee.
Go fa mohlala, Ngwaketse ba amana le meeno ye 22 ya go fapana le ge e le gore maloko a lapa a abelana moeno wo tee. Bontši bja dikgopolo tše di phošagetšego tša tlwaelo di swara dinonwane tša Matswana, go ya ka moo moeno yo monngwe le yo monngwe o hlongwago. Melawana ya maitshwaro e ngwalwa ka dikgopolo tše di phošagetšego tša tlwaelo, gomme go palelwa go lemoga melao ye, mosenyi o swanetše go tsenela moletlo, go thibela bolwetši goba madimabe a manngwe.
Translated by Lebogang Sewela


text:
Kgale go ile gwa ba le mošemane wa go hloka ba gabo gape a hloka le bodulo, batho ba mo motseng wa kgauswi ba ile ba mmitša Molahlehi, leina le le ra gore “motho yo a lahlegilego”. Mošemane yo o be a se na taba le leina le ka gobane o be a dumela gore ka letšatši le lengwe o tlo ba le legae le meloko.
Letšatši le lengwe le le lengwe Molahlehi o be a eya go thea dihlapi nokeng gore a be le diišamaleng. Ka matšatši a mangwe o dula sebaka se setelele ka kholofelo ya gore o tla kwa a tantše. Ka matšatši a mangwe ga a sware selo. Gomme o tlo nyaka dikenywa le dithetlwa a ja. Ge a sa hwetše selo o be a ithobalela ka tlala.
Ka letšatši le lengwe ge a be a dutše ka kholofelo ya gore o tlo tanya hlapi ya go lalela, basadi ba mmalwa ba tla nokeng go hlatswa diaparo tša bona. Ba ile ba lebelela ka thoko ya moo a bego a dutše gona.
“Lebelelang mošemane yola,” mosadi yo mongwe a realo. “O otile o nyakile go lekana le patla ye a e swerego ka seatleng.” O ile a ya go Molahlehi a fihla a dula kgauswi le yena.
“O bonala o swerwe ke tlala,” a realo. “Eja phutu ye ya ka sekotlelong.”
Molahlehi o be a thabetše go hwetša dijo kudu. “Ke a leboga,” a realo.
Morago ga letšatši leo, ka mehla ge mosadi yo a ka re a etla go hlatswa diaparo a bona Molahlehi, o be a eya go yena gomme a mo fa phuthu ya ka sekotlelong.
“Ke a leboga,” a realo Molahlehi. “Ka letšatši le lengwe ke tla hwetša tsela ya go go lefela botho bja gago.”
Go ile gwa fihla letšatši leo ge Molahlehi e sa le lesogana. O be a tseba gore bjalo o tieletše ebile o gotše go ka lokelwa ke go nyaka legae la gagwe. Bjale, e be e le nako ya gore a tloge lefelong le a ye go nyaka legae. Motho yo a boletšego le yena fela la mafelelo pele a sepela, ke mosadi yo a phelago a mo fa dijo.
O rile a šale gabotse gomme a be a re, “Ke go tshepiša gore ka letšatši le lengwe ke tla go lefela go ntira ka go loka.”
Molahlehi o ile a paka dilwana tše a nago le tšona ka mokotleng gomme a tšea lerumo le letelele leo a itiretšego lona. Morago o ile a sepela go bapela le tsela ya go mo iša lešokeng la Afrika.
Molahlehi o tšere dikgwedi tše dintši a sepela a nyakana le lefelo leo a ka le bitšago legae. O ile a sepela dikgwedi tše dintši kudukudu go fihlela letšatši le a ilego a nagana gore a ka se tsoge a hweditše legae. O be a lapile ebile a swerwe ke tlala, efela a bona sehlopha sa banna ba dutše moriting wa mohlare o mogolo. Banna ba ile ba mo dumediša ba mo thabetše. Molahlehi o ile a ba dumediša gomme a ba a myemyela. O rile ge a tloga yo mongwe wa banna a mo emiša.
“Ema! Ke wena mang?” monna a botšiša.
“Ga ke tsebe,” a araba. “Batho ba mpitša Molahlehi, motho wa go lahlega.”
“Areye le rena motseng wa gabo rena,” monna a realo. “O bonala o hloka dijo tša bose le lefelo la go khutša.”
Molahlehi o ile a tloga le banna gomme a amogelwa ke batho bohle mo motseng. Molahlehi o tsebile gore mo motseng wo o tla feleletša a bile le legae le bagwera. O ile a šoma kudu. O be a thuša mang le mang yo a bego a nyaka thušo. O be a lokile gomme ka mehla a bolela tše di botse fela. O ile a ratwa ke bohle mo motseng le kgoši ya go tšofala yeo e bego e se na barwa. E rile ge kgoši ya go tšofala e hlokofala, batho bohle ba kgopela Molahlehi gore e be kgoši ya bona. Go bile le monyanya o mogolo gomme badudi ba motse ba fa kgoši ya bona leina la Kgoši Lebohang, le ra gore “lebogang”.
Selo sa mathomo sa go dirwa ke Kgoši Lebohang, e bile go roma sehlopha sa banna go yo nyaka mosadi yo nkilego a mo lokela kudu ge e be e sa le mošemane. E rile ge banna ba boa, ba tla le mokgekolo yoo. O be a tšhogile gomme a kwatama ka dikhuru pele ga kgoši a thothomela. Kgoši o ile a mo lemoga ka pejana. O ile a ema a ya go yena. Ka morago, Kgoši Lebohang, o ile a kwatama ka dikhuru a swere sekotlelo. O ile a se fa mosadi.
Mokgekolo o ile a tšea sekotlolo gomme a makatšwa ke ge se tletše gauta. O ile a lebelela kgoši.
“Molahlehi,” a hebaheba.
“Ee,” a realo kgoši. “Ke go tshepišitše gore ka letšatši le lengwe ke tla go lefa. Batho bohle ba swanetše go gopola tshepišo gomme batho bohle ba swanetše go leboga ge motho a ba dirile ka go loka.”


text:
Marie-Lou Maritz o belegwe go na le ledimo, ledimo le legolo la go nyaka go senya motse wa boreadihlapi wo ba bego ba dula go ona. Marulelo a ile a rutlumuluga mekutwaneng, mafasetere a pšhatlega, mehlare ya kukumotšega ka medu gomme ditšhengwana tša merogo tša tšewa ke moya.
Efela go feta fao, bareadihlapi ba bantši … banna, bobuti, barwa le botate … ga se ba boa gae. Gomme gare ga bona go be go na le tatago Marie-Lou.
Ka ge go be go šetše banna ba mmalwa motseng, basadi ba ile ba ya go rea dihlapi. Bagwera ba Marie-Lou le bona ga se ba tšea nako pele ba sepela ka maselawatle. Efela e sego Marie-Lou ka ge a be a foufetše, goba bjalo ka ge mmagwe a be a phela a bolela, “Marie-Lou o bona dilo ka tsela ye e fapanego.”
Marie-Lou o be a sa rate go šala, o be a hloile go se thuše bangwe. O ile a itahlela leselawatleng gatee, efela yo mongwe a mmona. Le ge go le bjalo, o ile a hwetša ditsela tša go ba le mohola ka pela. Marie-Lou o ithutile go loga mebetse, go hlwekiša hlapi le go koropa diteke. Gomme o ithutile, go bala phefo go phala batho bohle – go tseba gore lekwa le fošetšwa neng le gore o tloga neng lewatleng.
Mathapameng a mangwe, phefo ye maatla e ile ya swiela motse. Badudi ba tlogetše tšohle gomme ba kakaditlana ka mengwakong ge mengatse, diaparo, dimela le paesekele le kiribane di fothelwa tlase kua tseleng. Ka mahlatse go be go se yo a bego a le lewatleng.
Badudi ba lebeletše ledimo la go galefa le tšwela pele ba le mekutwaneng ya bona. Efela, e sego Marie-Lou, o ile a theeletša. Gomme, se a se kwelego ke medumo ya mehlare e kgwarinywa bjalo ka mahlokwa a mankgwari, swii swii ya mohlaba, modumo wa maphoto ge a betha maswika gomme ka morago … gwa re tuu.
Mesong ya ka morago ga ledimo, Marie-Lou o tsogile mesong ntle le go tsoša mmagwe, gomme a swiela mohlaba ohle wo o tsenego ka ngwakong. O ile a ya ka ntle.
Marie-Lou o theeleditše modumo wa lewatle wa tlase. Le be le kwagala ka tsela ye e fapanego, le befetšwe, ka nako ya ledimo. Gomme ka morago a kwa modumo wa go makatša kgojana: la mathomo e be ele wa go tsetsela, ka morago wa swana le wa go tswinya. O tlile gape wa tloga bjalo ka maphoto.
Ka go nanya, ka tlhokomelo, Marie-Lou a latela modumo go fihlela go dikgato tše mmalwa kgole le leriba la meetse gomme a ema. Godimo gateetee wa kwagala o fofela lefaufaung bjalo ka dinonyanawatle di lla. Ka morago wa kawagala o phaphamala ka gare le ka ntle ga meetse ao a tšokotšegago ka bodibeng bja maswika. Marie-Lou o be a tseba gore o kgauswi le modumo le ge o be o eba tlase ka dikgoba tše ditelele magareng ga medumo. Ka morago o ile wa ema tse.
Ka go bolaya ke pelo, Marie-Lou a kitimela pele gomme a redimoga leswikeng. Selo se sengwe sa kgwatha kgato ya gagwe. A nagana gore ke seripana sa bjangwatle, o ile a obelela tlase gore a bo tloše … ditsebe tša go phaphasela tša go thapa, nko ya go thapa, marofa a go thapa a mane le mosela wa go thapa wa go šikenyega. Marie-Lou o ile a leka go kuka selo seo, efela thapo molaleng wa sona e kwagala eke e swerwe ke maswika.
Mafelelong ge thapo e bofologile, Marie-Lou a kuka mpšanyana yeo e nyakilego go kgangwa ke meetse. A myemyela ge e ethimola e mo kgomarela molaleng wa gawe. Ka morago o ile a gopola mmagwe. O swanetše go ba a tshwenyegile – a tshwenyegile ebile a befetšwe! O ile a retologa ka bjako a ya gae, gomme a kgolwa a wa.
Gomme ya ba ke nako yeo mmago Marie-Lou a mo humana. O ile a mo gokara le go mo kgalemela, a kgalemela Marie-Lou le go mo gokara tseleng yohle ge ba lebile gae.
Ka morago, Mohlahlobi Madliwa o ile a tla go tšea ditaba ka ga mpšanyana. O bone ka fao Marie-Lou a nyamilego ka gona, gomme a mmotša gore ge beke e ka fela go se yo a tlago go tšea mpšanyana, a ka e tšea. O ile a myemyela a re, “Nnete gona, ke nagana gore le hloletšwe go ba mmogo.”
Beke yeo e ile ya nanya go Marie-Lou. Efela, beke e fedile go se yo a nyakago mpšanyana. Ka fao, Marie-Lou a e reela Ledimo.
Le ge ebe e sa le mpšanyana, Ledimo e be e phela e le kgauswi le Marie-Lou. E ile ya tseba mesepelo ya Marie-Lou ka moka ga yona – Marie-Lou o ile a nagana gore Ledimo e tseba se a tlogo se dira le pele a se dira! E be e hlahla Marie-Lou gore a se be kotsing, e be e rwala mokotla wa gagwe wa sekolo gape e mo hlokomela ge a robetše.
E ba le boitlhamelo!
* Ge o nagana ka ledimo o nagana ka mmala ofe? Diriša dipente tša mebala ya go fapana go hlama seswantšho sa ledimo le lebe letlakaleng la pampiri le legolo.
* Dira karata ya kliniki ya diphoofolo ya Ledimo, mpšanyana. Ngwala dintlha ka tlase mo letlakaleng la pampiri gomme o thale seswantšho sa Ledimo polokong ya ka godimo ga tšona.
- Leina la phoofolo ya mmamoratwa:
- Mohuta wa phoofolo ya mmamoratwa:
- Mmala wa phoofolo ya mmamoratwa:
- Tona/Tshadi:
- Leina la mong:
- Aterese ya mong:
- Nomoro ya mogala ya mong:


text:
Ke sereto sa Asafo.
781Lena setšhaba sa ka,
theeletšang tše ke le rutago tšona;
tše ke di bolelago le di ele hloko.
2
Ke tla bolela le lena ka diema,
ka bola phiri tša mehleng ya kgale.
3Tše re di kwelego re bile re di tseba,
tše re di boditšwego ke borakgolokhukhu
4re ka se di fihlele ditlogolo tša bona;
re tla botša ba moloko wa ka moso ditiro tše dikgolo tša Morena,
le maatla a gagwe,
le mehlolo ye a e dirilego.
5O file ditlogolo tša Jakobo taelo,
o hlometše tšhaba sa Israele molao,
a laela borakgolokhukhu gore ba o rute bana ba bona,
6gore meloko ya ka moso e tle e o tsebe,
o tsebje ke bana ba ba sa tlilogo belegwa;
le bona ba tle ba o botše ba bona bana,
7gore le bona ba tle ba bote Modimo,
ba se lebale ditiro tša gagwe,
ba phethe ditaelo tša gagwe,
8ba se etše borakgolokhukhu ba bona,
ya ba moloko wa dinganga,
wa kgang,
moloko wo o se nago maikemišetšo,
wa go se botegele Modimo.
9Baefraime ba ba itlhamilego ka mesebe ba ile ba tšhaba mohla wa ntwa.
10Ba hlanamela kgwerano ya bona le Modimo,
ba gana go phetha melao ya gagwe.
11Ba itebatša ditiro tša gagwe tše dikgolo,
yona mehlolo yela a ilego a ba bontšha yona.
12
A dira mehlolo molaleng wa Tsoane kwa Egepeta borakgolokhukhu ba bona ba lebeletše.
13
A aroganya lewatle a ba tshediša;
a emiša meetse boka leboto.
14
Mosegare a ba etetša ka leru,
bošego ka moka a ba bonegela ka seetša sa mollo.
15
Num. 20:2-13
A pharola matlapa lešokeng,
a ba noša ba kgolwa,
meetse a nkego a phamphamadiba.
16A ntšha meela letlapeng,
a ediša meetse a nkego dinoka.
17Le ge go le bjalo ba no fela ba mo fošetša,
ba rumola Ragodimodimo kwa lešokeng.
18
Num. 11:4-23,31-35
Ba hlohla Modimo ka boomo ka go mo kgopela dijo tše di nyakwago ke bona.
19Ba bolela Modimo gampe ba re:
“Afa Modimo a ka kgona go re fa dijo mo lešokeng?
20Leswika lona o rile go le betha la phulega meetse,
dinoka tša falala.
Na le bogobe a ka kgona go bo fa setšhaba sa gagwe,
le nama sa ja?”
21Morena o rile go ba kwa a ba galefela;
ditlogolo tšeo tša Jakobo a di hlasela ka mollo,
a tukela Baisraele bogale,
22ka ge ba be ba sa mo dumele,
ba sa tshephe gore a ka ba hlakodiša.
23Le ge go le bjalo,
a laya leratadima kua godimo gomme a le bula mejako.
24
A ba nešetša manna ya ba dijo tša bona,
e le mabele a go tšwa legodimong.
25Batho ba ja sejo sa barongwa,
a ba fa mphago wo montši.
26A fokiša phefo ya bohlabatšatši sebakabakeng;
a tsoša le ya borwa ka maatla a gagwe.
27A ba nešetša nama ye ntši ye nkego lerole,
e le dinonyana tše dintši boka lešabašaba lebopong la lewatle.
28A di wišetša ka mešašeng ya bona,
le go dikologa mekutwana ya bona.
29Ka fao ba ja ba khora,
Modimo a ba file tše ba bego ba di nyaka.
30Fela bona ba di galala.
E rile ba sa ja,
31a ba galefela,
a bolaya dikokotla gare ga bona,
a rapalatša dinatla tša masogana a Israele.
32Le ge go le bjalo,
batho ba no tšwela pele le go dira dibe;
ba se dumele mehlolo ya gagwe.
33Ka gona a ba hlokiša mohola bophelong,
a ba bolaya ka lephakuphaku.
34E be e re ge a bolaile ba bangwe,
ba ba šetšego ba sokologele go yena,
ba itshole mme ba mo khunamele gape,
35ba lemoge gore Modimo ke sebo sa bona,
le gore yena, Ragodimodimo, ke Molopolli wa bona.
36Fela ba leke go mo radia ka dipolelo,
ba mmotša maaka.
37
Ba be ba sa mmotegele,
ba sa botegele le kgwerano ya gagwe.
38Fela a ba gaugele,
a ba swarele molato wa bona,
a se ke a ba fediša.
Gantši ge a galefile o be a itshwara,
a sa fenywe ke kgalefo ya gagwe.
39A sa lebale gore ke batho ba nama;
ba swana le phefo ye e iphetelago e sa boe.
40Ke gantši ba mo rumola kua lešokeng,
ba mo nyamiša kwa leganateng.
41Ba mo hlohla leboelela,
ba kweša Mokgethwa wa Israele bohloko.
42Ba be ba lebala maatla a gagwe,
le mohla wola a ba hlakodiša manabeng a bona,
43mola a ipontšha ka go dira dimakatšo,
ka go dira mehlolo molaleng wa Tsoane kua Egepeta.
44
A fetoša dinoka le dinokana tša Egepeta madi,
gore Baegepeta ba se kgone go nwa meetse a gona.
45
A ba romela diboba tša ba loma,
le digwagwa tša ba senyetša.
46
Mašemo a bona a a gafela bojane;
tše ba di bjetšego a di leša segongwane.
47
Merara ya bona a e rothotha ka sefako,
mego a e gwamiša ka šobane.
48Dikgomo tša bona tša keketwa ke sefako,
dihuswane tša rathwa ke legadima.
49A ba tlaletša ka go ba tukela bogale le pefelo,
a ba romela barongwa ba ba bolayago.
50A se thibele bogale bja gagwe,
le lehu a se ba phefiše lona,
a upša a ba gafela mauba.
51
A bolaya maitšibolo ohle a bona Egepeta,
maitšibolo a bona mešašeng ya Hamo.78:51 “mešašeng ya Hamo” Le gona ke go re Egepeta.
52
Setšhaba sa gagwe sona a se bulela boka dinku,
a se etetša lešokeng bjalo ka mohlape.
53
A ba eta pele a ba šireleditše, ba sa boife selo;
manaba a bona ona a a ribegetša ka lewatle.
54
Josh. 3:14-17
A ba iša nageng ya gagwe ye kgethwa,
nagathota ye a ithopetšego yona.
55
A raka ditšhaba ge Baisraele ba etla;
kgoro tšohle tša Israele a di elela naga,
a di bea magaeng a ditšhaba tšela.
56
Fela bona ba fela ba hlohla Modimo,
Ragodimodimo;
ba mo rumola ba gana go phetha melao ya gagwe.
57Ba kgeloga ba hloka botshephegi
go etša borakgolokhukhu ba bona;
ba ba bjalo ka mosebe wo o nyefilego.
58Ba mo rumola ka go khunamela medingwana dintotomeng,
mme medingwana yeo ya mo hufegiša.
59Ge a di bona a galefa,
mme setšhaba sa gagwe a se lahlela sa ruri.
60
Jer. 7:12-14
26:6
A furalela bodulo bja gagwe kua Shilo,78:60 “bodulo bja gagwe kua Shilo” Se se ra lefelo la Baisraele la tirelo pele ga ge Dafida e eba kgoši.
wona mošaša wo a bego a dula le batho ka go wona.
61
A lesa manaba a thopa Polokelo ya gagwe ya Kgwerano,
e lego sona sešupo sa maatla le letago la gagwe.
62A galefela setšhaba sa gagwe,
mme bona bao e lego lefa la gagwe a ba lesa ba bolawa ka tšhoša.
63Masogana a bona a metšwa ke mollo,
makgarebe a bona a hloka banyadi.
64Baprista ba gabobona ba bolawa ka tšhoša,
fela bahlologadi ba bona ba se dumelelwe go ba ilela.
65Ke mo yena Mong wa bohle a phafogilego mo nkego o tsoga borokong;
a etša senwi se se tlogwago ke botagwa.
66A lwa le manaba a gagwe,
a ba gomišetša morago,
a ba segiša batho go ya go ile.
67A lahla ditlogolo tša Josefa,
le kgoro ya Benjamene a se ikgethele yona.
68A ikgethela kgoro ya Juda le thaba ya Sione,
e lego thaba ye a e ratago.
69A ikagela Tempele ye e phagamego go fihla leratadimeng;78:69 Mohlomongwe go swanetše go balwa “ye e phagamego go fihla leratadimeng;” Seheberu ga se kwagale gabotse.
a e hloma ya tiela ruri go etša lefase.
70
2 Sam. 7:8
1 Dikr. 17:7
A ikgethela Dafida gore e be mohlanka wa gagwe;
a mo tšea a le merakeng ya dinku.
71A mo tlogediša dinku tša ditswetši,
gore a tle a mo dišiše setšhaba sa gagwe,
tšona ditlogolo tša Jakobo, Baisraele,
lona lefa la gagwe.
72Dafida a ba diša ka boikgafo,
a ba hlahla ka temogo.


text:
Ke eng tšeo ke swanetšego go di latela ge ngwana wa ka a amogetšwe bookelong?
Ge ngwana wa gago a se gabotse go hlokega gore a dule bookelong, ngaka o tla tšea diteko go tšwa ka nkong le / ka molomong go lekola twatši ya go hlola COVID-19. Se ga se bose eupša ga se bohloko.Dipoelo di ba gona ka morago ga matšatši a 2-3. Baoki le dingaka bao ba hlokomelago ngwana wa gago ba tla apara diaparo tsa tšhireletšo go fihlela ge dipoelo tša ngana wa gago di tsejwa. Maokelong a mangwe a tla dira diteko go bahlokomedi goba batswadi bao ba tlilego go dula le ngwana ka wateng. Se ke ka lebaka la gore bana goba bagolo ba bagwe ba kaba le COVID-19 eupša ba se be le dika. Go ya le ka gore ngwana wa gago ona le COVID-19, batla beiwa ka di wateng tša go fapana.
Nka beakanya bjang ngwana wa ka ge go hlokega gore a amogelwe bookelong?
O ka mo thuša ka go mmotša gore batho ka moka ba ka bookelong ba tloba ba apere dimaseke ka nako engwe diaparo tša go itšhireletša, go thuša gore COVID-19 e se fetele. O ka motša gore go ka hlokega gore ba dire diteko tša ka dinkong le tša ka molomong goba ka madi, eupša o tlo dula le yena.
Ke eng seo ke sawanetšego go tla le sona goba go setle le sona?
O kgopelwa go tla le maseke wa lešela, puku ya ngwana ya sekala (Road to Health Booklet), ID le selefounu. Gantši maokelo ga a nyake balelapa ba etla le mapai goba dikobo tša tlaleletšo ka ge di ka ba le twatši.
Ke tlo dumelelwa go dula le ngwan wa ka?
Ge eba ga se ke wa kopana le motho wa go ba le COVID-19 mo dibekeng tše 2 goba o sena le dika tša COVID-19 gona o ka dula le ngwana wa gago ka diwateng tše dingwe ntle le ka wateng ya hlokomelo yeo e tseneletšego (ICU). Ge eba o dirile diteko tša go laetša gore ona le COVID-19 mo matšatšing a 10, goba ona le dika tša COVID-19 o ka sekgone go ba le ngwana wa gago. O ka kgopela gore o mongwe wa le lapa a tšee legato la gago.


text:
61Ka ngwaga wa makgolo a mane le masome a seswai ka morago ga ge setšhaba sa Israele se hudugile Egepeta, ngwageng wa bone wa ge Solomone a buša Israele, ka kgwedi ya bobedi, kgwedi ya Sibe, Solomone a thoma go aga Tempele. 2Ka gare e be e le dimetara tše 27,6 botelele, le tše 9,2 bophara, le tše 13,8 bogodimo. 3Phapoši ya matsenong e be e le ka pele e le dimetara tše 4,6 go iša ka gare le dimetara tše 9,2 bophara, e na le bophara bja go lekana le bja Tempele ka moka. 4Maboto a Tempele a be a diretšwe mašoba a a pheketšwego ka maphekwana. 5-6Go kgohlagana le leboto ka ntle ka mahlakoreng le ka morago ga Tempele go be go agilwe ngwako wa mabato a mararo go ya godimo. Lebato la ka fase e be e le la bophara bja dimetara tše 2,3, la gare e le la bophara bja dimetara tše 2,8, gomme la ka godimo e le la dimetara tše 3,2 bophara. Leboto la Tempele godimo ga lebato le lengwe le le lengwe e be e le le lesesenyane go la ka fase ga lona, gore mabato a kgone go dula go lona ntle le go thekgwa ka dikokwane.
7Matlapa ao Tempele e bego e agilwe ka ona a be a betlilwe kua bobetlelong, ka gona ga se gwa ka gwa ba le lešata le le dirwago ka dinotwana, ditšhisela, goba dikgerekgere tše dingwe tša tshipi ge Tempele e agwa.
8Mojako wa lebato la ka fase6:8 Diphetolelo tše dingwe tša kgale di re “fase” Seheberu se re “gare”. la ngwako o be o le ka lehlakoreng la ka borwa la Tempele, gomme go na le manamelo a ntikodiko a go ya lebatong la bobedi le la boraro. 9Ya re ge Kgoši Solomone a feditše go aga Tempele, a tsenya siling ya dikota le diphaphathi tša mosedere. 10Ngwako wa go kgohlagana le Tempele o be o na le mabato a go ba le maboto a dimetara tše 2,3 bogodimo. O ile wa agwa go kgomagana le maboto a Tempele, gomme wa swaraganywa le maboto ao ka dikota tša mosedere.
11Morena a re go Solomone: 12“Ge o ka phetha melao le ditaelo tša ka ka moka, ke tla phetha se ke se tshephišitšego Dafida, tatago. 13Ke tla dula gare ga setšhaba sa ka sa Israele, gomme nka se tsoge ke se tlogetše.”
14Ka gona Solomone a fetša go aga Tempele.
15Maboto a ka gare a be a manegilwe ka diphaphathi tša mosedere go tloga lebatong go iša silinyeng, gomme lebato le dirilwe ka mophaene. 16
Phapoši ya ka gare, ye e bitšwago Felo mo Gokgethwakgethwa, e ile ya agwa kua mosego ga Tempele. E be e le ya dimetara tše 9,2 botelele, mme e kgaotšwe ka diphaphathi tša mosedere tše di tlogago lebatong di fihla silinyeng.6:16 Phetolelo ye nngwe ya kgale e re “silinyeng” Seheberu se re “mabotong”. 17Phapoši ye e lego pele ga Felo mo Gokgethwakgethwa e be e le ya dimetara tše 18,4 botelele. 18Diphaphathi tša mosedere di be di kgabišitšwe ka diswantšho tša mesehlo ya maraka le tša matšoba a a sego a khukhuša; bokagare ka moka bo be bo manegilwe ka dipapetla tša mosedere, gore maswika a maboto a se ke a bonala.
19Kua mosego ga Tempele go be go agilwe phapoši ya ka gare gore go tle go bewe Polokelo ya Kgwerano ya Morena ka gona. 20Phapoši yeo ya ka gare e be e le ya dimetara tše 9,2 botelele, tše 9,2 bophara, le tše 9,2 bogodimo, ka moka e manegilwe ka gauta ye e sego ya tswakwa. Aletare ye e bego e le ka pele ga phapoši yeo e be e manegilwe ka diphaphathi tša mosedere. 21Bokagare bja Tempele bo be bo manegilwe ka gauta ye e sego ya tswakwa, gomme diketane tša gauta di lekeleditšwe go putla mojako wa phapoši yeo ya ka gare, ye le yona e bego e manegilwe ka gauta. 22
Bokagare ka moka bja Tempele bo be bo manegilwe ka gauta, gotee le aletare ye e bego e le Felong mo Gokgethwakgethwa.
23
Bakerubi ba babedi ba be ba betlilwe ka kota tša mohlware gomme ba beilwe ka Felo mo Gokgethwakgethwa, yo mongwe le yo mongwe wa bona e le wa dimetara tše 4,6 go ya godimo. 24-26Bobedi bja bona ba be ba lekana ba bile ba swana. Yo mongwe le yo mongwe o be a na le mafego a mabedi, lefego le lengwe le le lengwe e le la dimetara tša 2,3 botelele, ka go realo sebaka sa go tloga ntlheng ya lefego le lengwe go ya go le lengwe e le dimetara tše 4,6. 27Ba ile ba bewa go bapela ka Felo mo Gokgethwakgethwa, gore mafego a mabedi a bona ao a phurulogetšego ka gare a kgwathane gare ga phapoši, mme a mangwe a mabedi ao a phurulogetšego ka ntle a kgwathe maboto. 28Bakerubi bao ba babedi ba be ba manegilwe ka gauta.
29Maboto a phapoši ye kgolo le a phapoši ya ka gare ka moka a be a kgabišitšwe ka diswantšho tše di sehlilwego tša bakerubi le tša mehlare ya mepalema, le tša matšoba a a sego a khukhuša. 30Lebato le lona le be le manegilwe ka gauta.
31Mamati a mabedi a go betlwa ka dikota tša mohlware a be a tsentšwe mojakong wa Felo mo Gokgethwakgethwa; dikota tša mojako ka godimo di be di dirile ntlha. 32Mamati a be a kgabišitšwe ka diswantšho tše di sehlilwego tša bakerubi le tša mepalema le tša matšoba a a sego a khukhuša. Mamati le bakerubi le mepalema di be di manegilwe ka gauta. 33Mojako wa phapoši ye kgolo o ile wa betlelwa dikota tše nne tša mohlware mme tša dira dikhutlo tše nne. 34Go ile gwa ba le mamatipedi a mabedi a mophaene a a dikologago ka dipinagare, 35gomme a kgabišitšwe ka mesehlo ya bakerubi le ya mepalema le ya matšoba a a sego a khukhuša. Mesehlo yeo e be e manegilwe ka gauta ye tshesenyane.
36Go ile gwa agwa kgoro ya ka gare pele ga Tempele. Kgoro yeo e be e dikologilwe ke maboto a a nago le molokoloko wa dikota tša mosedere godimo ga molokoloko wo mongwe le wo mongwe wa boraro wa matlapa a a betlilwego.
37Motheo wa Tempele o ile wa thewa ka kgwedi ya Sibe, ngwageng wa bone wa pušo ya Solomone. 38Ka kgwedi ya seswai, kgwedi ya Bulo, ngwageng wa lesome le motšo o tee wa pušo ya Solomone, Tempele ya phethwa ka gohle, ka wona mokgwa woo e bego e akantšwe ka gona. E be e tšere Solomone mengwaga ye e šupago go e aga.


text:
11Puku ye ke kutollo ye Modimo a e utolotšego Jesu Kriste, go bontšha bahlanka ba gagwe tše di tlago hlaga kgauswinyana. Jesu a di begela Johanese, mohlanka wa gagwe, ka morongwa wa gagwe yo a ilego a mo roma. 2Johanese yo ke hlatse ya tše di boletšwego ke Modimo mme tša tiišetšwa ke Jesu Kriste. O begile tšohle tše a di bonego. 3Go lehlogonolo yo a balelago phuthego ditaba tše di porofetilwego mo, go lehlogonolo le ba ba kwago tše di ngwadilwego mme ba di phetha, gobane nako ya gore di tle di phethege e kgauswi.
4-5
Kut. 4:5
Pes. 89:27
Nna, Johanese, ke ngwalela diphuthego tše di šupago tša selete sa Asia ke re: Modimo yo a lego gona, yo a bilego gona, gape a sa tlilogo tla, le meoya ye e šupago yeo e lego pele ga setulo sa gagwe sa bogoši, le Jesu Kriste, hlatse ye e botegago, yena Motsošwabahung wa mathomo, Mmuši wa magoši a lefase, ba le gaugele, ba le fe khutšo.
Jesu o a re rata, gomme ka madi a gagwe o re lokolotše dibeng tša rena, 6
Kut. 5:10
a re dira bakgomana ba Modimo, le baprista ba go hlankela yena Modimo, Tatagwe. A Jesu Kriste a tumišwe, maatla e be a gagwe go ya go ile. Amene.
7
Mat. 24:30
Mar. 13:26
Luk. 21:27
1 Bat. 4:17
Sak. 12:10
Joh. 19:34,37
Bonang, o tla ka maru!
Bohle ba tla mmona,
gotee le bona bale ba go mo hlaba ka lerumo.
Batho bohle ba lefase ba tla mo llela.
Ee, go tla ba bjalo.
8
Eks. 3:14
Morena Modimo yo a lego gona, yo a bego a le gona, gape yo a sa tlilogo tla, yena Ramaatlaohle, o re: “Ke nna Alfa le Omega.”1:8 “Alfa le Omega” “Alfa” ke tlhaka ya mathomo ya alfabete ya Segerike, “Omega” ke tlhaka ya mafelelo.
9Nna, Johanese, ngwanabolena, molatedikalena wa Jesu, ke na le lena matshwenyegong le mmušong le kgotlelelong. Ke ile ka ikhwetša ke le sehlakahlakeng sa Patmose, ka ge ke be ke ile ka bega lentšu la Modimo le therešo ye Jesu a e utolotšego. 10Ya re ka Letšatši la Morena ka tsenwa ke Moya, gomme ka kwa lentšu le legolo le nkego ke mollo wa phala ka morago ga ka 11le re: “Tše o di bonago di ngwale ka pukung, gomme o romele puku yeo diphuthegong tše di lego metseng ye e šupago ye: Efeso, Smirna, Pergamone, Tiatira, Sardese, Filadelfia le Laodisea.”
12Ke ile ka retologa gore ke bone yo a bolelago le nna, gomme ka bona dihlomamabone tše di šupago tša gauta. 13
10:5
Gare ga tšona go be go na le selo se se swanago le motho. Se be se apere purapura ya go fihla dinaong, se ipofile ka lepanta la gauta kgareng. 14
Moriri wa sona e le wo mošweu bjalo ka wulu ye tšhweu le bjalo ka leswela, le mahlo a sona a le bjalo ka kgabo ya mollo. 15
43:2
Maoto a sona a be a phadima bjalo ka mphiri wo o phadimišitšwego moubelong, gomme lentšu la gagwe lona nke ke modumo wa meetse a mantši. 16Se be se swere dinaledi tše di šupago ka seatla sa la go ja, gomme molomong wa sona go etšwa tšhoša ya magale a mabedi. Sefahlego sa sona se be se taga bjalo ka letšatši ge le taga kudu. 17
48:12
Kut. 2:8
22:13
E rile ge ke se bona ka wela fase pele ga sona ka ba bjalo ka motho yo a hwilego. Sona sa mpea seatla sa sona sa la go ja sa re go nna: “O se tšhoge. Ke nna Mathomo le Mafelelo a dilo ka moka. 18Ke nnaena wa go phela. Ke be ke hwile, fela bjale ke phelela sa ruri. Ke laola bahu le bodulabahu.1:18 “bodulabahu” Go be go kgolwa gore bahu ba tšwela pele le go phela kua lefaseng le leso la ka fase ga lefase. 19Bjale ge, ngwala tše o di bonago, tše di diregago gonabjale le tše di tlago direga ka morago. 20Se ke sona sephiri sa dinaledi tše di šupago tše o di bonago ka seatleng sa ka sa go ja, le sa dihlomamabone tše di šupago tše tša gauta: dinaledi tše di šupago tše ke barongwa ba Modimo1:20 “barongwa ba Modimo” Diphetolelo tše dingwe di re “badiša”. ba diphuthego tše di šupago, gomme dihlomamabone tše di šupago tše ke diphuthego tše di šupago tšeo.”


text:
Ngaka Peter Magubane o gorogago ka Soweto ka mebila ya morago ka manyonyoke. Peter o lekola dithothobolo tša maratha le dijarata tša malahla la lebaka la go bona bana ba ba nnyane ba go šomišwa. Go ba gona ga gagwe go laola sebaka seo a lego go sona. Phišego yona yeo ya gagwe ya go utolla bošoro bja mengwaga ya kgethologanyo bo tšwela pele go mo otlela go ya bontšha go lwela mathata a bosetšhaba a lehono.
Ngaka Peter Magubane o otlela go tsena ka jarateng ya maratha ya Soweto. Ke lebitleng la tšhipi. Ruse ya kgoparara e loma meno moyeng. Magubane o nyaka basimane ba ba nnyane bao ba šomago mo.
Ba tlogela sekolo go hwetša diranta tše hlano ka letšatši go kgoboketša le go rekiša maratha a tshipi. 'Bontšhi bja bona ba raloka matšhaba sekolo, gomme ga ba kwešiše boleng bja thuto,' o leka go hlaloša taba ye ya go raragana. Magubane gantšhi o ya ka go feta setšea diswantšhong go thuša batho bao a ba tšeago diswantšho.
Mo mengwageng ye mentšhi o thušitše go gahlanya ba go tšhaba le batswadi ba bona. O a hlaloša gore ga a tle go tsenelela go fihlela,'Ba tla go nna "Madala! Madala! "ba bitša nna," Ke nyaka go boela gae." Fela ba hlano go tšwa go ba masome tharo hlano ba basemane le basetsana bao a ba thušitšego ba boetše mafulong a mebila.
O fihla boemong bja gagwe bjo bo latelago. Ke go tšwa sekontiring go ya ka garegare ka jarateng ya malahla ka Jabulani. Dithabana tše nnyane tša dirišwa tša tšhipi ya maleba tša go iša moya fase di thibela lefase leo dikologilego. Dintlo tša go itirelwa tša baipei di dutše ka maswabi lefaseng.
Mma wa mofsha o fega diaparo tše di kganyago mo moleng, ka ge mosemane wa lesea a raloka ka mmutedi wa mmala wa pere. Ngata ya dihoko tša dikgogo e tletše tikologong ka moka gomme tšeo di tšhabilego di lela ka senkgokolo. Monkgo o bošula o khupeditše mayo.
Go thoma ka mešo ya go hlaba ga letšatši bafsa ba tšea malahla ka garafo, malahla a boima go iša thotheng ya ditonki go a fihliša go ralala le Soweto. Marega lefaufau la motse setoropo le tlotšwa ke mello ya malahla. ''Go boruthwana fa e bile go na le tšhireletšo.' Magubane o lebeletše ka lefensentere. Bodirišwa le bohloki bja go senya, taba ye kgopara yeo e lebanego le bana ba lehono o ikwa gore,'Ntle le pelaelo, thuto.
Ka ntle le thuto, o ka se dire selo!' Monna yo a bonagalogo e le senatla o lemoga motšea diswantšho. 'Yo ke o mongwe wa basemane ba ka,' Magubane a tletše lethabo. 'O be a šoma mo mengwaga ngwaga.'Ke ka maswabi gore mosemane wo a mo tšerego diswantšho ka bo 1970 ke mošupa tsela wa bafsa ba malahla lehono.
O dirile go boikgokaganyi, bjale o tlogela lefelo le la ngweding ya Armageddon go ya mebileng ya Zola ya go ba le bophelo, moo e lego baswa ba go kgabiša ditomu le diphaka gomme a feta mosadi wa go sepela ka setilo sa mabili thoko go otlela ka mosepeleng wa seatleng sa nngele.


text:
11
15:1-7
2 Dikr. 26:1-23
Puku ye ke mantšu a Amose yo e bego e kile ya ba modiša motseng wa Tekoa. Mengwageng ye mebedi ya pele ga tšhikinyego ya lefase, mola Usia e le kgoši ya Juda mme Jerobeamo, morwa wa Joase, e le kgoši ya Israele, Modimo o ile a utollela Amose taba tša puku ye mabapi le Israele.
2
Amose o rile:
“Morena o bopa a le thabeng ya Sione;
o hlabošitše lentšu a le Jerusalema,
ka gona mafulo a a omelela,
le mehlare ya thaba ya Karmele e a pona.”
3
Jer. 49:23-27
Sak. 9:1
Morena o re: “Batho ba motse wa Damaskose ba dirile dibe leboelela, ka lebaka leo ke tla ba otla. Ba be ba swere batho ba Gileade ka sehlogo se segolo, bjalo ka motho ge a fola mabele ka selei sa tshipi ka fase. 4Ka gona ke tla romela mollo mošate ga Kgoši Hasaele gomme wa tšhuma le dibo tša Kgoši Benhadade. 5Ke tla robaganya maphika a dikgoro tša Damaskose, ka fediša le badudi ba motse wa Abene le kgoši ya Bethe-Edene. Batho ba Siria ba tla išwa bothopša nageng ya Kire.”
6
Jer. 47:1-7
Hes. 25:15-17
Joele 3:4-8
Sof. 2:4-7
Sak. 9:5-7
Morena o re: “Batho ba Gasa ba dirile dibe leboelela, ka lebaka leo ke tla ba otla. Ba išitše setšhaba ka moka bothopša, ba se rekišetša batho ba Edomo ya ba makgoba. 7Ka gona ke tla romela mollo merakong ya Gasa wa fiša dibo tša gona. 8Ke tla fediša badudi ba motse wa Ashdode le kgoši ya Ashkelone. Ke tla otla motse wa Ekrone, gomme mašaledi a Bafilista a hwa.”
9
Sak. 9:1-4
Mat. 11:21-22
Luk. 10:13-14
Morena o re: “Batho ba Tirose ba dirile dibe leboelela, ka lebaka leo ke tla ba otla. Ba išitše setšhaba sohle bothopša, ba se rekišetša batho ba Edomo ya ba makgoba, gomme ba se phethe kwano ye ba bego ba e dirile ya kagišano. 10Ka gona ke tla romela mollo merakong ya Tirose wa tšhuma dibo tša gona.”
11
63:1-6
Jer. 49:7-22
Hes. 25:12-14
35:1-15
Obad. 1-14
Mal. 1:2-5
Morena o re: “Batho ba Edomo ba dirile dibe leboelela, ka lebaka leo ke tla ba otla. Ba be ba hlomara Baisraele, bomorwarragobona,1:11 “bomorwarragobona” Baisraele ke ditlogolo tša Jakobo yo e bego e le ngwanaboEsau, rakgolokhukhu wa Baedomo. gomme ba itlhokiša lešoko. Ba ba galefela go feta tekanyo, gomme kgalefo ya bona ya se tsoge e fedile. 12Ka gona ke tla romela mollo motseng wa Temane wa tšhuma dibo tša Botsra.”
13
Hes. 21:33-37
25:1-7
Sof. 2:8-11
Morena o re: “Batho ba Amone ba dirile dibe leboelela, ka lebaka leo ke tla ba otla. Dintweng tša bona tša go ikokeletša naga ba ile ba ba ba phula baimana dimpa kua Gileade. 14Ka gona ke tla tukiša mollo ka gare ga merako ya motse wa Raba, wa fiša dibo tša gona. Ke moo go tlago hlabja mekgoši ka letšatši la ntwa, gomme ntwa ya gakala bjalo ka ledimo. 15Kgoši ya bona le bakgomana ba gagwe ba tla išwa bothopša.”


text:
461Morena o boletše le moprofeta Jeremia mabapi le ditšhaba. 2
Tša Egepeta šedi: Ka ngwaga wa bone wa ge Joyakime, morwa wa Josia, e le kgoši ya Juda, Nebukadnesare, kgoši ya Babilonia, o ile a fenya madira a Kgoši Neko wa Egepeta kua motseng wa Karkemishe, go bapela le noka ya Yufratese. Gomme mabapi le madira ao a Kgoši Neko Morena o re:
3“Tšeang dithebe le dikotse tša lena le lebe ntweng!
4Lena banamedi,
apešang dipere tša lena ditomo le di namele!
Emang senna le rwele dikefa tša ntwa!
Lootšang marumo a lena,
aparang tša ntwa!”5Morena o a botšiša o re:
“Na ke bonang?
Ba boela morago ba gakanegile.
Dioka tša gabobona di gomišwa di fentšwe;
di tšhaba parapara,
le morago ga di lebelele,
di tšhogile.
6Dikitimi di šitwa ke maoto;
dioka ga di kgone go tšhaba.
Ka leboa, lešing la Yufratese,
di a kgopša tša wa.
7Ke mang yo wa go korologa boka noka ya Naele,
boka dinoka tše di bilogago?
8Ke Egepeta,
e korologa boka Naele,
boka dinoka tše di bilogago.
Egepeta e rile:
‘Ke tla korologa ka khupetša lefase;
ke tla fediša metse le badudi ba yona.
9Phalalang, lena banamedi ba dipere!
Hlaselang,
lena banamedi ba dikoloi tša ntwa!
A dioka di šwahlele:
banna ba go tšwa Etopia le Libia ba swere dikotse,
le boramesebe ba go tšwa Lidia.’ ”
10Le ke letšatši la Mong wa bohle,
Morena Ramaatlaohle;
ke letšatši la go itefeletša,
la go itefeletša manabeng a gagwe.
Tšhoša ya gagwe e tla ba ja ya ba ya khora,
ya nwa madi a bona go fihlela e kgolwa,
gobane Mong wa bohle, Morena Ramaatlaohle,
o dira sehlabelo ka manaba a gagwe ka leboa,
nokeng ya Yufratese.
11Lena Baegepeta, rotogelang Gileade46:11 “Gileade” Lebelela Jer. 8:22. le yo epa dihlare!
Dihlare tšohle tša lena ga di thuše selo;
ga go se se kago le alafa.
12Ditšhaba di kwele go nyatšega ga lena;
sello sa lena se kwagala mo gohle;
dioka di a thetšana, tša wela fase.
13
E rile ge Nebukadnesare, kgoši ya Babilonia, a etla go hlasela naga ya Egepeta, Morena a bolela le moprofeta Jeremia a re:
14“Begelang Baegepeta,
le tsebišeng ba Migdolo,
le ba Memfise,
le ba Tagpanese, le re:
‘Emang senna,
gobane baagišani ba lena
ba tlilo bolawa ka tšhoša!
15Modimo wa lena, Apise, o tšhabelang?
Poo yeo ya lena e reng e sa itsemelele?
Ke ka gobane Morena o e kgoromeditše.’
16Bahlabani ba thwalwa ba lena ba kgopilwe,
ba wa;46:16 Mohlomongwe go swanetše go balwa “Bahlabani ba thwalwa ... ba wa” Seheberu ga se kwagale gabotse.
ba botšana ba re:
‘A re boeleng go batho ba gaborena,
nageng ye re tswaletšwego go yona,
re phonyokgeng tšhoša ya lenaba!’
17“Theang kgoši ya Egepeta leina la ‘Ralešatana Moipolai’.
18Nna, Kgoši, Morena Ramaatlaohle, ke re:
Ruri, monnatsoko o etla, o bjalo ka
thaba ya Taboro, kokamadithaba;
o etša thaba ya Karmele, kokamalewatle.
19Itokišetšeng go ba mathopša,
lena badudi ba Egepeta!
Memfise e tla ngalwa,
ya ba matoko, ya hloka badudi.
20Egepeta e bjalo ka sethole se se nonnego,
se se longwago ke seboba sa go tšwa ka leboa.
21Le bahlabani ba bona ba ba thwetšwego ke Baegepeta
ba tšhoga fela,
ba etša dinamane tše di nonnego.
Ga se ba ka ba ema ba lwa;
bohle ba retologile ba tšhaba.
Letšatši la go lahlega ga bona le be le fihlile,
yona nako ya go otlwa ga bona.
22Baegepeta ba šutša boka noga e tšhaba,
manaba a bona a tla ka bontši.
A ba hlasela ka dilepe bjalo ka baremi ba dihlare.
23Nna, Morena, ke re ba tla rema sethokgwa sa bona
le ge e le lesodi la go tsikana,
gobane ba feta le tšie ka bontši,
ga ba balege.
24Baegepeta ba a nyatšwa;
ke ba gafela setšhaba sa ka leboa.”
25Morena Ramaatlaohle, Modimo wa Israele, o re: “Ke yo otla Amone, modimo wa Thebese, gammogo le kgoši ya Egepeta le medimo ya gona, le magoši a mangwe a gona, le ba ba mmotilego. 26Ke tla ba gafela diatleng tša bao ba nyakago go ba bolaya, e lego Nebukadnesare, kgoši ya Babilonia, le balaodi ba madira a gagwe. Eupša ka morago batho ba tla buša ba dula Egepeta gape, go no swana le pele. Ke realo, nna, Morena.”
27
“Lena ditlogolo tša mohlanka wa ka, Jakobo,
le se ke la boifa,
lena setšhaba sa Israele,
le se ke la tšhoga.
Ke tla le hlakodiša gonamoo nageng ya kgole;
bana ba lena ke tla ba phološa nageng yeo ba thopetšwego go yona.
Le tla boa la dula le iketlile;
le tla bolokega,
mme la se tšhošwe ke motho.
28Nna, Morena, ke re lena ditlogolo tša mohlanka wa ka, Jakobo,
le se boife, gobane ke na le lena.
Ke tla fediša ditšhaba tšohle tše ke le šwalalanyeditšego go tšona,
eupša lena nka se le fediše.
Go le otla gona nka se go lese,
fela e tla ba ka toka.”


text:
351
63:1-6
Jer. 49:7-22
Hes. 25:12-14
Amose 1:11-12
Obad. 1-14
Mal. 1:2-5
Morena a ntaela a re: 2“Wena motho wa nama, kgala thaba ya Seire o e porofete. 3E botše gore nna, Morena, Mong wa bohle, ke re:
“Ke lwa nago, wena thaba ya Seire!
Ke tla go otla ka go fetoša leganata.
4Ke tla fetoša metse ya gago marope,
naga ya gago ya šala e le leganata.
Ke gona o tlago lemoga gore Morena ke nna.
5“O be o dula o le lenaba la Baisraele, mme o ba gafela go bolawa ka tšhoša ka nako ya mašula a bona, ka nako ya ge ke ba otla o šoro. 6Ka lebaka leo, nna, Morena, Mong wa bohle, ke ikana ke le Modimo yo a phelago gore ke tla go gafela lehu, ka ge le wena o bolaile batho. O na le molato wa polao,35:6 Phetolelo ye nngwe ya kgale e re “O na le molato wa polao” Seheberu se re “Ga se wa ka wa hloya polao”. gomme le wena o tla bolawa. 7Wena thaba ya Seire, ke tla fetoša naga ya gago leganata, gomme ka bolaya bohle ba ba putlago go yona. 8Dithaba tša gona ke tla di apeša ka ditopo tša ba ba bolailwego ntweng. Batho ba tla bolawa ka tšhoša mebotong le meeding le magageng ohle. 9Ke tla fetoša naga ya gago leganata la go ya go ile, gomme ga go motho yo a sa tlago dula metseng ya gago. Ke mo o tlago lemoga gore Morena ke nna.
10“O be o re ditšhaba tšela tše pedi, Juda le Israele, gotee le dinaga tša tšona ke tša gago, le gore o tla di thopa, le ge e le tša ka. 11Bjale ge, nna, Morena, Mong wa bohle, ke ikana ke le Modimo yo a phelago gore ke tla itefeletša go wena ka ge o be o ba galefela, o ba tsebafela, ebile o ba hloile. Ba tla tseba gore ke go otla ka lebaka la se o ba dirilego sona. 12Ke gona o tlago lemoga gore nna, Morena, ke go kwele o bolela ka lenyatšo o re dithaba tša Israele di hlobotšwe, le gore o lebanwe ke go di thopa. 13Ke kwele ka mo o bego o mpolela gampe ka gona ka go ikgantšha le ka lenyatšo.”
14Morena, Mong wa bohle, o re: “Ke tla fetoša naga ya gago leganata, gomme lefase lohle le tla thaba. 15Ka ge o ile wa thabela ge naga ye ke e filego setšhaba sa Israele e fetošwa leganata, le wena ya gago ke tla e dira bjalo. Wena, thaba ya Seire le naga yohle ya gago ya Edomo, le tla fetošwa leganata. Ke mo go tlago lemogwa gore Morena ke nna.”


text:
Gurnards
Leina la lapa la tlwaelo
Digurnard
Leina le lengwe la yona
Dirobin tša lewatle
Leina la tša thutamahlale
Triglidae
Bogolo
Go fihla metara ye 1, palogare ya disentimetara tše 40
Boitšhupo
Hlogo ye sekwere yeo e le go marapo ye kgolo bopegile ka bosesane ge e ya moseleng wo o fokoditšwego. Mapheko a hlapi a na le mahlasedi a aroganego ka pele. Mebala gantšhi ke ye boputšwa le boso mo mmeleng se sa le ka botala bja leratadima magomong ka maphego a lethekeng.
Tshedimošo ya Kakaretšo
Lapa le la Triglidae le bopša ke 14 ya tša kakaretšo le 100 ya diphedi. Bodulo bja tšona ke ba fase. Mahlasedi a ka lethekeng a šomišwa go hwetša dijo. E ka tšweletša modumo wa moropa ka rutha le diphiwo. Ka dinako tše dingwe di bonwa di fofa ka bokagodimong bja meetse ge di šitišwa ke diketswana. Se se dirwa ka go phatlalatša maphego a yona. Di ntšhetša mae ka ntle lewatleng al go bulega.
Phepo
Di ja kudu dimollusc le dikhrustašiene.
Phatlalatšo
E direga ka ditehmpheretšheng ka moka le mawatleng a borutho a lefase.
Mehuta ye e tlwaelegilego
Gurnard ya Lephego la hlapi la botala bja leratadima - Chelidonichthys kumu
Gurnard ya go fofa - Dactylopteridae orientalis
Gurnard ya Tap - Trigla lucerna


text:
Jan 29, · Zcc Ka lefu laka. Wa Mossi kii lo Kujoo uji mana ke 🏿 Wa mossi ki lo dar masaraaa tang karûû ke 🏿 Wa mossi. Ka lifu laka Le ska lla Le rapele Ke mo lehodimo Le hae la Ntate Ka lifu laka Le bine Le mo rapele Le ska la mohanetsa Ha a mpitsa Morena Banna ba ka Ba hlokomele Le ba ruteng Ba tsebe Morena Le luna Ba tsabang Ho rapele Jehovah walehloka Ka lifu laka yo, yo, yo Ka lifu laka Le ska lla Le rapele Ke mo lehodimo Le hae la Ntate Ka lifu laka Le bine Le mo rapele Le ska la mohanetsa Ha a mpitsa Morena. Mar 03, · Free download Zcc Mokhukhu Ka Lifu Laka Full Album Mp3. We have about 29 mp3 files ready to play and download. To start this download Lagu you need to click on [Download] Button. Remember that by downloading this song you accept our terms and conditions. We recommend the first song titled ZCC Mukhukhu- Ka Lifu nicolas-jaar-el-bandido-firefox.com3 for free.
Ka lifu laka zcc mokhukhu
Mar 04, · Free download ZCC Mokhukhu – Ka Lefu laka Mp3. We have about 27 mp3 files ready to play and download. To start this download Lagu you need to click on [Download] Button. Remember that by downloading this song you accept our terms and conditions. We recommend the first song titled ZCC Mukhukhu- Ka Lifu nicolas-jaar-el-bandido-firefox.com3 for free. Ka lifu laka Le ska lla Le rapele Ke mo lehodimo Le hae la Ntate Ka lifu laka Le bine Le mo rapele Le ska la mohanetsa Ha a mpitsa Morena Banna ba ka Ba hlokomele Le ba ruteng Ba tsebe Morena Le luna Ba tsabang Ho rapele Jehovah walehloka Ka lifu laka yo, yo, yo Ka lifu laka Le ska lla Le rapele Ke mo lehodimo Le hae la Ntate Ka lifu laka Le bine Le mo rapele Le ska la mohanetsa Ha a mpitsa Morena. Feb 25, · Album · · 10 Songs. Available with an Apple Music subscription. Try it free.Listen to Ka Lifu Laka from Z.C.C. Mukhukhu's Ka Lifu Laka for free, and see the artwork, lyrics and similar artists. Lyrics for Ka Lifu Laka by Z.C.C. Mukhukhu. Ka Lefu Laka Le Sala Le Rapeleng Ke Mo Lehodimong Le Haye La Nnate Ka Lefu Laka Le Bine. Listen to ZCC Mukhukhu Ka Lifu Laka MP3 song. Ka Lifu Laka song from the album Ka Lifu Laka is released on Jul The duration of song is


text:
Mo nakong ye e fetilego bophelo bja setšo ba Mazulu bo be bo beakantšwe bo na le maitshwaro a yona. Motho yo mongwe le yo mongwe o be a na le lefelo le mediro yo itšego, go ya ka bong, le bogolo le maemo a ka malapeng (umuzi).
Phapano magareng ga maloko a umuzi e be e gatelelwa ke taba ya gore motho yo mongwe le yo mongwe o be a feta magato a goba le maswao itšego, ao a se tsenelego ka ntle le moletlo. Kgato ya mathomo ya go fetogela go tšwa go bonnyane go ya go bogolo e be e swaya ka qhumbuza goba go phula tsebe, yeo ngwana yo mongwe le yo mongwe a bego a swanetše go e tsenela pele ga puberty.
Legato le le latelago la bophelo bja motho e be e le phihlelelo ya putšong, goba puberty. Ka dinako tše dingwe, se e be e le moletlo wo bohlokwa wa go bitšwa seala se hlolega, thomba, yeo e diragwa go swana ke bašemane le basetsana. Nakong ya koma, bašemane le basetsana ba mengwaga ya go swana ba aroganywa go mafelong a bodutu, fao ba rutwago ke barutuši ka ga dinyakwa le mešomo ya bogolo. Nako ya bodutu e ile ya fela ka morago ga go tsenywa tshepedišo ya amabutho (dihlopha tša go ya ka mengwaga) ka morago ga ngwagakgolo wa 18.
Ka morago ga moletlo wa banna wa thomba, mošemane yo moswa o be a bitšwa insizwa (lesogana) mme o be a na le tumela ya go kgwerana le basetsana bao ba mengwaga ya gagwe, eupša o be a sa dumelelwa go nyala. O be a swanetše go tšwela pele ka dithuto tše pedi tše dingwe pele se se ka kgonagala. Sa mathomo e be e le go tsenywa ka sehlopheng, goba ibutho, gomme e ka akaretša mengwaga ye 10 ya go šomela kgoši. Sa bobedi e be e le go roka isicoco goba reng ya hlogo, yeo e laetšago phihlelelo ya bogolo ka botlalo.
Moletlo wa mahlaka wo o maikemišetšo go ruta mogopolo wa maikutlo go basadi ba bannyane, o bile tiragalo ye kgolo, wo tsenelago ke basetsana ka moka ba go tšwa KwaZulu-Natal. Go tloga ka 1994, ge African National Congress e thoma go laola, go be go na le maitekelo a go fetoša moletlo wo gore o be tiragalo ya go kopanywa le ditšo tše dingwe, eupša se ga se sa atlega.
Basadi ba bafsa ba na le gape moletlo wa go gola (umemulo). Ka nako ye, lapa la le hlaba kgomo fao a tla hwetšago seripa sa makhura seo e se aparago ge a binela baeng ba lego gona. Makhura a laetša tšhireletšo yeo badimo ba gagwe ba tla mo fago yona a gagwe ge a sepela ka gae a ya go nyala motho yo mongwe e be a dula ka motseng wo mongwe.
Translated by Lebogang Sewela


text:
Moray Eels
Mammoge wa Moray
Leina la Lapa la Tlwaelo
Mammoge wa Moray
Tše Dingwe tša ka Lapeng
Nkwe, Botala, Ya go lebelela kudu, Marama a maso, Kgaka, Mabala a maso, ye gauta, Pitsi
Leina la tša Thutamahlale
Muraenidae
Bogolo
Go fihla dimetara tše 4
Boitšhupo
Mmele o pitlane ka mahlakoreng. E koto kudu. Molomo o mo golo ka meno a bogale a go lebelela morago. Ga e na le makgapetla. Ga e na le maphegwana a hlapi a ka lethekeng. Lephegwana la hlapi la morago le thoma ka morago ga hlogo go tšwela pele go ya moseleng go fihla ka lephegwaneng la maragong. Mebala e fapana ka bophara go tšwa go bošweu, gantšhi ka dipatšo.
Tshedimošo ya Kakaretšo
Lapa la Muraenidae le bopša 15 ya tša kakaretšo le 200 ya diphedi. Gantšhi e hwetšwa ka mašobeng a maswika goba ka fase ga lefelo la leriba. E tsoma gantšhi kudu bošego. Di na le temoši ye botse ya monkgo. Di na le mometšo mehlagareng, ye e lego ya bobedi ya mohlagare ye e lego mo mogolong yeo e e thušago ka go swara dibolawa e be e tsentšha tlase ka mogolong.
Diphedi tše dingwe ntšhetša mamina a nkgago ya mpholo go tšwa matlalong a tšona. Mmamoge wa moray ge o loma o ka fetesetša malwetše ka lebelo ka lebaka la paktheria ye e le go menong a tšona. Di ntšhetša mae ka ntle lewatleng la go bulega.
Phepo
Di ja melaba, dishrimp, dihlapi le oktopus.
Phatlalatšo
E direga ka dithempheretšheng ka moka le mawatleng a borutho a lefase.
Mehuta ye e Tlwaelegilego
Mammoge wa kgoparara wa moray
Gymnothorax javanicus
Mammoge wa kamo ya manepe ya moray
Gymnothorax favagineus
Mammoge wa nomoro ya ka gare ya moray
Siderea grisea